**ಬೆಳಕು ಯೋಜನೆ ಕತ್ತಲೆಯಲ್ಲಿ!**

## ವಿದ್ಯುತ್‌ ಉಳಿತಾಯ ಉದ್ದೇಶದಿಂದ ಕೇಂದ್ರ, ರಾಜ್ಯ ಸರಕಾರಗಳ ಸಹಯೋಗದೊಂದಿಗೆ ಆರಂಭಗೊಂಡ ಬೆಳಕು ಯೋಜನೆ ಸದ್ಯಕ್ಕೆ ಕತ್ತಲಲ್ಲಿದೆ. ಅತಿ ಕಡಿಮೆ ದರದಲ್ಲಿ ಎಲ್‌ಇಡಿ ಬಲ್ಬ್ ವಿತರಿಸುವ ಕಾರ್ಯಕ್ರಮ ಆಂದೋಲನ ರೂಪದಲ್ಲಿ ನಡೆದು ಲಕ್ಷಾಂತರ ಕುಟುಂಬಗಳಿಗೆ ಬೆಳಕು ನೀಡಿದ್ದರೆ, ಕಳೆದ ಒಂದು ತಿಂಗಳಿನಿಂದ ರಾಜ್ಯದೆಲ್ಲೆಡೆ ಸದ್ದಿಲ್ಲದೆ ಬಲ್ಬ್ ಮಾರಾಟ ನಿಲ್ಲಿಸಲಾಗಿದೆ.

**ಪುತ್ತೂರು:**ವಿದ್ಯುತ್‌ ಉಳಿತಾಯ ಉದ್ದೇಶದಿಂದ ಕೇಂದ್ರ, ರಾಜ್ಯ ಸರಕಾರಗಳ ಸಹಯೋಗದೊಂದಿಗೆ ಆರಂಭಗೊಂಡ ಬೆಳಕು ಯೋಜನೆ ಸದ್ಯಕ್ಕೆ ಕತ್ತಲಲ್ಲಿದೆ. ಅತಿ ಕಡಿಮೆ ದರದಲ್ಲಿ ಎಲ್‌ಇಡಿ ಬಲ್ಬ್ ವಿತರಿಸುವ ಕಾರ್ಯಕ್ರಮ ಆಂದೋಲನ ರೂಪದಲ್ಲಿ ನಡೆದು ಲಕ್ಷಾಂತರ ಕುಟುಂಬಗಳಿಗೆ ಬೆಳಕು ನೀಡಿದ್ದರೆ, ಕಳೆದ ಒಂದು ತಿಂಗಳಿನಿಂದ ರಾಜ್ಯದೆಲ್ಲೆಡೆ ಸದ್ದಿಲ್ಲದೆ ಬಲ್ಬ್ ಮಾರಾಟ ನಿಲ್ಲಿಸಲಾಗಿದೆ.

ನಗರ ಪ್ರದೇಶದಿಂದ ಹಳ್ಳಿ ಹಳ್ಳಿಗೂ ವಿಸ್ತರಣೆಯಾಗಲಿದೆ ಎಂದೇ ನಿರೀಕ್ಷಿಸಲಾಗಿದ್ದ ಹೊಸ ಬೆಳಕು ಯೋಜನೆ ಬಲ್ಬ್ ವಿತರಣೆ, ವಿಸ್ತರಣೆ ಬದಲು ಮೊಟಕುಗೊಂಡಿದೆ! ಹೊಸದಾಗಿ ಬಲ್ಬ್ ಬೇಕಾದವರು ಈಗ ಆಕಾಶ ನೋಡಬೇಕಾಗಿದೆ! ಹಳೆ ಬಲ್ಬ್ ಕೈಕೊಟ್ಟಲ್ಲಿ ಅದರ ವಾರಂಟಿ ಕಾರ್ಡ್‌ ಹಿಡಿದುಕೊಂಡು ವಿನಿಮಯಕ್ಕೆ ಬಂದರೆ ಮಾರಾಟಗಾರರೇ ನಾಪತ್ತೆ! ಒಂದು ತಿಂಗಳಿನಿಂದ ಸದ್ದಿಲ್ಲದೆ ಬೆಳಕು ಯೋಜನೆ ಮೂಲೆಗುಂಪಾಗಿದ್ದರೂ, ಮತ್ತೆ ಆರಂಭಿಸುವ ಗೊಡವೆಗೆ ಯಾರೂ ಹೋಗಿಲ್ಲ!

ಎಲ್‌ಇಡಿ ಬಲ್ಬ್ನಿಂದ ಶೇ.60 ವಿದ್ಯುತ್‌ ಉಳಿತಾಯ ಮಾಡಬಹುದು ಎಂಬ ಕಾರಣಕ್ಕೆ ಕಡಿಮೆ ದರದಲ್ಲಿ ಬಲ್ಬ್ ವಿತರಿಸುವ ಯೋಜನೆ ಆರಂಭಗೊಂಡಿತ್ತು. ಕೇಂದ್ರ ಸರಕಾರದ ಈ ಯೋಜನೆಗೆ ಕರ್ನಾಟಕದಲ್ಲಿ ಹೊಸ ಬೆಳಕು ಎಂಬ ಹೊಸ ಹೆಸರನ್ನಿಟ್ಟು ಅದ್ದೂರಿಯಾಗಿ ಆರಂಭಿಸಲಾಗಿತ್ತು. ಸಿನಿಮಾ ಕಲಾವಿದರನ್ನೇ ರಾಯಭಾರಿಗಳನ್ನಾಗಿ ಬಳಸಿಕೊಳ್ಳಲಾಗಿತ್ತು. 400 ರೂ. ಬೆಲೆಯ ಬಲ್ಬ್ ಕೇವಲ 100 ರೂ.ಗೆ ಸಿಗಲಾರಂಭಿಸಿತ್ತು. ಆಯಾ ಕುಟುಂಬಗಳ ವಿದ್ಯುತ್‌ ಬಳಕೆ ಪ್ರಮಾಣ ನೋಡಿಕೊಂಡು 5ರಿಂದ 10ರಷ್ಟು ಬಲ್ಬ್ ನೀಡಲಾಗುತ್ತಿತ್ತು.

ಎನರ್ಜಿ ಎಫಿಶಿಯನ್ಸಿ ಸರ್ವಿಸ್‌ ಲಿಮಿಟೆಡ್‌(ಇಇಎಸ್‌ಎಲ್‌) ಎಂಬ ಮೆಗಾ ಸಂಸ್ಥೆ ಸಮಗ್ರ ಪೂರೈಕೆ ಹೊಣೆ ಹೊತ್ತಿದ್ದು, ನಾನಾ ಎಸ್ಕಾಂ ಮಟ್ಟದಲ್ಲಿ ಹಾಗೂ ಜಿಲ್ಲೆ, ತಾಲೂಕು ಮಟ್ಟದಲ್ಲಿ ಮಾರಾಟ ಮಳಿಗೆ ತೆರೆದಿದ್ದವು. 2015ರ ಡಿಸೆಂಬರ್‌ನಲ್ಲಿ ಬೆಳಕು ಯೋಜನೆಯನ್ನು ಕರ್ನಾಟಕದಲ್ಲಿ ಆರಂಭಿಸಲಾಗಿತ್ತು. ಫೆಬ್ರವರಿಗೆ 21 ಲಕ್ಷ ಬಲ್ಬ್ ಮಾರಾಟವಾಗಿತ್ತು. ಏಪ್ರಿಲ್‌ ಹೊತ್ತಿಗೆ ಬಲ್ಬ್ ದರವನ್ನು 100ರಿಂದ 80ಕ್ಕೆ ಇಳಿಸಿದ್ದರಿಂದ ಗ್ರಾಹಕರಿಗೆ ಇನ್ನಷ್ಟು ಅನುಕೂಲವಾಗಿತ್ತು.

**ಮಾರಾಟ ಮಳಿಗೆ ಮಾಯ!:**ಒಂದು ತಿಂಗಳಿನಿಂದ ಬಲ್ಬ್ ಮಾರಾಟ ಮಳಿಗೆಗಳು ನಾಪತ್ತೆಯಾಗಿವೆ. ಪುತ್ತೂರಿನ ಬನ್ನೂರಿನಲ್ಲಿರುವ ಮೆಸ್ಕಾಂ ಕಚೇರಿಯಲ್ಲಿ ಮಾತ್ರವಲ್ಲದೆ, ತಾಲೂಕು ಕಚೇರಿ ರಸ್ತೆಯಲ್ಲಿರುವ ಕಚೇರಿ ಹೊರಗೆ ಕೌಂಟರ್‌ ಹಾಕಿ ಮಾರಲಾಗುತ್ತಿತ್ತು. ಮುಂದಿನ ದಿನಗಳಲ್ಲಿ ಹಳ್ಳಿಗಳಲ್ಲೂ ಕೌಂಟರ್‌ ತೆರೆಯಲಾಗುವುದು ಎಂದು ಡೀಲರ್‌ಗಳು ಹೇಳುತ್ತಿದ್ದರು. ಆದರೆ ಈಗ ಮಳಿಗೆಗಳೇ ಮಾಯ!. ಮಾರಾಟ ಸ್ಥಗಿತಗೊಂಡಿದೆ. ಕಾರಣ ಕೇಳಿದರೆ ಕೆಲವೇ ದಿನಗಳಲ್ಲಿ ಆರಂಭಿಸುವ ಉತ್ತರ ಡೀಲರ್‌ಗಳಿಂದ ಸಿಗುತ್ತಿದೆ. ರಾಜ್ಯದೆಲ್ಲೆಡೆ ಮಾರಾಟ ಸ್ಥಗಿತಗೊಂಡಿದೆ ಎಂಬ ಉತ್ತರ ಬರುತ್ತಿದೆ ಎಂದು ಮೆಸ್ಕಾಂ ಅಧಿಕಾರಿಗಳು ಹೇಳುತ್ತಾರೆ.

**ರಾಷ್ಟ್ರವ್ಯಾಪಿ ಯೋಜನೆ:**ಉನ್ನತ್‌ ಜ್ಯೋತಿ ಎಫೋರೇಡೆಬಲ್‌ ಎಲ್‌ಇಡಿ ಫಾರ್‌ ಆಲ್‌(ಉಜಾಲಾ) ಎಂಬುದು ಕೇಂದ್ರ ಸರಕಾರದ ಯೋಜನೆ ಹೆಸರು. ಕರ್ನಾಟಕದಲ್ಲಿ ಇದಕ್ಕೆ ಹೊಸ ಬೆಳಕು ಎಂಬ ಹೆಸರಿಟ್ಟು ಜಾರಿಗೊಳಿಸಲಾಗಿತ್ತು. ಕೇಂದ್ರ ವಿದ್ಯುತ್‌ ಇಲಾಖೆಯ ಮಾಹಿತಿ ಪ್ರಕಾರ ಇಡೀ ದೇಶದಲ್ಲಿ ನವೆಂಬರ್‌ 24ರ ವರೆಗೆ ರಾಷ್ಟ್ರದಲ್ಲಿ 17,94,85,817 ಬಲ್ಬ್ ವಿತರಿಸಲಾಗಿದೆ. ಈ ಪೈಕಿ ಕರ್ನಾಟಕ ಒಂದರಲ್ಲಿ 1,35,22, 613 ಬಲ್ಬ್ ಮಾರಾಟವಾಗಿದೆ. ದ.ಕ.ಜಿಲ್ಲೆಯಲ್ಲಿ 15,02,403 ಬಲ್ಬ್ ಮಾರಾಟವಾಗಿದೆ. ಉಡುಪಿ ಜಿಲ್ಲೆಯಲ್ಲಿ 3,01,474 ಮಾರಾಟವಾಗಿದೆ. ಯಾದಗಿರಿಯಲ್ಲಿ ಅತಿ ಕಡಿಮೆ 6,029 ಮಾರಾಟವಾಗಿದ್ದರೆ, ಬೆಂಗಳೂರು ನಗರದಲ್ಲಿ ಗರಿಷ್ಠ 41,45,376 ಬಲ್ಬ್ ಮಾರಾಟಗೊಂಡಿದೆ.

**ಟ್ಯೂಬ್‌ಲೈಟ್‌ ಬರಲಿದೆ...:**ರಿಯಾಯಿತಿ ದರದ ಎಲ್‌ಇಡಿ ಬಲ್ಬ್ಗಳ ಮಾರಾಟ ರಾಜ್ಯದೆಲ್ಲೆಡೆ ಸ್ಥಗಿತಗೊಳಿಸಲಾಗಿದೆ. ಎಲ್‌ಇಡಿ ಟ್ಯೂಬ್‌ಲೈಟ್‌ ಮಾರಾಟ ಮಾಡುವ ಯೋಜನೆ ಇರುವ ಕಾರಣ ತಾತ್ಕಾಲಿಕ ಸ್ಥಗಿತ ಮಾಡಲಾಗಿದೆ. ಮುಂದಿನ ಕೆಲವೇ ಸಮಯದಲ್ಲಿ ಟ್ಯೂಬ್‌ಲೈಟ್‌ ಬರಲಿದ್ದು, ಆಗ ಎರಡೂ ಮಾರಾಟವಾಗಲಿದೆ. ಸ್ವಲ್ಪ ಸಮಯ ಗ್ರಾಹಕರು ಸಹಕರಿಸಬೇಕು.  **ಎಂಜಿನಿಯರ್‌**ಎನರ್ಜಿ ಎಫಿಶಿಯನ್ಸಿ ಸರ್ವಿಸ್‌ ಲಿಮಿಟೆಡ್‌ **ಪ್ರಯತ್ನಿಸುತ್ತಲೇ ಇದ್ದೇವೆ**ಮಾರಾಟ ಸ್ಥಗಿತಗೊಂಡ ಮೇಲೆ ನಮಗೆ ಗ್ರಾಹಕರಿಂದ ಬೇಡಿಕೆ ಬರುತ್ತಲೇ ಇದೆ. ಹಳೆ ಬಲ್ಬ್ ವಿನಿಮಯಕ್ಕೂ ಜನ ಬರುತ್ತಿದ್ದಾರೆ. ನಮಗೆ ಉತ್ತರ ನೀಡಿ ಸಾಕಾಗಿದೆ. ಡೀಲರ್‌ಗಳ ಗಮನಕ್ಕೆ ತಂದಿದ್ದೇವೆ. ಕೆಲವೇ ದಿನದಲ್ಲಿ ಮತ್ತೆ ಮಾರಾಟ ಆರಂಭಿಸುವ ಭರವಸೆ ನೀಡುತ್ತಾರೆಯೇ ಹೊರತು ಫಲ ಸಿಕ್ಕಿಲ್ಲ. ವಿನಿಮಯ ಕೇಳಿದವರಿಗೆ ಬೇರೆ ಕಡೆಯಿಂದ ತರಿಸಿಕೊಡೋಣ ಎಂದರೆ ಉಳಿದೆಡೆ ಕೂಡ ಮಾರಾಟ ನಿಂತಿರುವುದು ಗೊತ್ತಾಗಿದೆ ಎಂದು ಮೆಸ್ಕಾಂ ಪುತ್ತೂರು ಕಾರ್ಯನಿರ್ವಾಹಕ ಅಭಿಯಂತರ ನಾರಾಯಣ ಪೂಜಾರಿ ಹೇಳುತ್ತಾರೆ. ಅವರ ಪ್ರಕಾರ ಮೆಸ್ಕಾಂ ಪುತ್ತೂರು ವಿಭಾಗ ವ್ಯಾಪ್ತಿಯಲ್ಲಿ ಈಗಾಗಲೇ ಎರಡೂವರೆ ಲಕ್ಷ ಬಲ್ಬ್ ವಿತರಿಸಲಾಗಿದೆ.