**ನುಡಿಸಿರಿ ಗರ್ಭದಲ್ಲಿ ನೀರಿನ ಕೂಗು**

 ಹನಿ ನೀರಿಗಾಗಿ ಅಲ್ಲಿ ಕಣ್ಣೀರಿನ ಕತೆಗಳೇ ತೆರೆದುಕೊಂಡವು. ನೀರಿಗಾಗಿ ಮಹಾ ಯುದ್ಧವೊಂದು ಆಗೋದು ಬೇಡ ಎಂಬ ಕಳಕಳಿ ಮಾತಿನ ರೂಪ ಪಡೆಯಿತು. ಅನ್ನದಾತರ ಬದುಕಿನಲ್ಲಿ ಚೆಲ್ಲಾಟ ಆಡಿದ, ಆಡುತ್ತಿರುವ ಆಳುವವರ ವಿರುದ್ಧ ಆಕ್ರೋಶ ಚಿಮ್ಮಿ ಬಂತು. ನಾಡನು ಕಟ್ಟಿದ ರೈತರ ಬದುಕಿಗೆ ಕೊಳ್ಳಿ ಇಡಬೇಡಿ ಎಂಬ ಆಗ್ರಹ ತೂರಿ ಬಂತು. ಒಂದೂವರೆ ಗಂಟೆ ಕಾಲ ಕರ್ನಾಟಕದ ಮೂರು ಭಾಗದಲ್ಲಿ ಜ್ವಲಿಸುತ್ತಿರುವ ಮೂರು ಪ್ರಧಾನ ನೀರಿನ ವಿಚಾರಗಳ ಬಗ್ಗೆ ಗಂಭೀರವಾದ ಚಿಂತನ - ಮಂಥನ ಇಡೀ ಸಭೆಯನ್ನು ಆಲೋಚನೆಗೆ ಹಚ್ಚಿತು.

ಆಳ್ವಾಸ್ ನುಡಿಸಿರಿಯ ಕೊನೆಯ ದಿನವಾದ ಭಾನುವಾರ ಬೆಳಗ್ಗೆ ನೀರಿನ ಬಳಕೆ ಮತ್ತು ಹಂಚಿಕೆ ಎಂಬ ವಿಷಯದಲ್ಲಿ ನಡೆದ ವಿಚಾರ ಗೋಷ್ಠಿಯಲ್ಲಿ ಮೂವರು ತಜ್ಞರು ತಮ್ಮ ವಿಚಾರಧಾರೆಗಳನ್ನು ಹರಿಯ ಬಿಟ್ಟರು. ಮಹದಾಯಿ ಯೋಜನೆ ಬಗ್ಗೆ ನರಗುಂದದ ವಿಕಾಸ್ ಸೊಪ್ಪಿನ್, ಕಾವೇರಿ ಯೋಜನೆ ಬಗ್ಗೆ ಡಾ.ಕೆ.ಸಿ.ಬಸವರಾಜು ಮತ್ತು ನೇತ್ರಾವತಿ - ಎತ್ತಿನ ಹೊಳೆ ಯೋಜನೆ ಬಗ್ಗೆ ಮಂಗಳೂರಿನ ದಿನೇಶ್ ಹೊಳ್ಳ ಮಾತನಾಡಿದರು. ಮೂವರ ಮಾತಿನಲ್ಲೂ ನಾಡಿನ ಹಿತರಕ್ಷಣೆ ಮತ್ತು ನೀರಿನ ಹಿತರಕ್ಷಣೆಯ ಕಳಕಳಿ ಎದ್ದು ಕಂಡಿತು.  
  
ನೇತ್ರಾವತಿಯ ಮೂಲಕ್ಕೆ ಕೊಡಲಿ ಏಟು ನೀಡುವ ಮೂಲಕ ನದಿಯ ಮೆದುಳನ್ನೇ ಗಾಯಗೊಳಿಸಬೇಡಿ. ಬಯಲು ಸೀಮೆಯ ಜನರಿಗೆ ಕೊಡಲು ಅಲ್ಲಿ ಶಾಶ್ವತ ಯೋಜನೆ ಆರಂಭಿಸಿ ಅಥವಾ ಸಮುದ್ರದಿಂದ ನೀರು ಸಂಸ್ಕರಿಸಿ ಕೊಂಡೊಯ್ಯಿರಿ ಎಂಬ ಆಗ್ರಹ ದಿನೇಶ್ ಹೊಳ್ಳ ರಿಂದ ಕೇಳಿಬಂತು.  
  
ನದಿ ತಿರುಗಿಸುವ ಎಲ್ಲ ಯೋಜನೆಗಳು ಜಗತ್ತಿನಲ್ಲಿ ವಿಫಲವಾಗಿವೆ. ಹೀಗಾಗಿ ನೇತ್ರಾವತಿ ತಿರುವು ಯೋಜನೆ ಕೂಡಾ ದುರಂತಕ್ಕೆ ನಾಂದಿ. ಇದರಿಂದ ದ.ಕ.ಜಿಲ್ಲೆಗೂ ನೀರಿಲ್ಲ, ಚಿಕ್ಕಬಳ್ಳಾಪುರಕ್ಕೂ ನೀರಿಲ್ಲ ಎಂಬಂತಾಗಲಿದೆ. ಇಂಥ ಅನಾಹುತಕಾರಿ ಯೋಜನೆ ನಮಗೆ ಬೇಡ ಎಂದು ಬಯಲು ಸೀಮೆಯ ಜನರೇ ಹೇಳುತ್ತಿರುವಾಗ ಈ ಯೋಜನೆ ಯಾರಿಗಾಗಿ? ಇದು ನೀರು ಕೊಡುವ ಯೋಜನೆಯಲ್ಲ. ಇದು ಸೂಟ್‌ಕೇಸ್ ತುಂಬುವ ಯೋಜನೆ ಎಂದು ದಿನೇಶ್ ಹೊಳ್ಳ ಹೇಳಿದರು.  
  
ಮಲಪ್ರಭಾ ನದಿಗೆ ಮಹದಾಯಿ ನೀರನ್ನು ಸೇರಿಸಬೇಕೆಂಬ 4 ದಶಕಗಳ ಹೋರಾಟಕ್ಕೆ ತಾರ್ಕಿಕ ಅಂತ್ಯ ಕರುಣಿಸಿ, ಉತ್ತರ ಕರ್ನಾಟಕ ನಾಲ್ಕು ಜಿಲ್ಲೆಗಳ ಜನರಿಗೆ ಕುಡಿಯುವ ನೀರು ಒದಗಿಸಿ ಎಂದು ವಿಕಾಸ್ ಸೊಪ್ಪಿನ ಒತ್ತಾಯಿಸಿ ದರು. 3773 ಟಿಎಂಸಿ ಸಾಮರ್ಥ್ಯದ ಮಲಪ್ರಭಾ ಅಣೆಕಟ್ಟು 1972ರಿಂದೀಚೆಗೆ ಒಮ್ಮೆಯೂ ತುಂಬಿಲ್ಲ. ಇದರಿಂದ ಆ ಭಾಗದಲ್ಲಿ ಕುಡಿಯುವ ನೀರಿನ ಸಮಸ್ಯೆ ಅಧಿಕಗೊಂಡಿದೆ. ಹೀಗಾಗಿ ಮಹದಾಯಿ ನೀರನ್ನು ಮಲಪ್ರಭೆಗೆ ಸೇರಿಸುವ ಬೇಡಿಕೆ 4 ದಶಕಗಳಿಂದಲೇ ಇದೆ. 1989ರಲ್ಲಿ ಈ ಸಂಬಂಧ ಎರಡೂ ರಾಜ್ಯಗಳ ಮುಖ್ಯಮಂತ್ರಿಗಳಾದ ಎಸ್.ಆರ್. ಬೊಮ್ಮಾಯಿ ಮತ್ತು ರಾಣೆ ಅವರು ಒಪ್ಪಂದ ಮಾಡಿದ್ದರೂ ಯೋಜನೆ ಜಾರಿ ಯಾಗಿಲ್ಲ. ಈಗ 2013ರಿಂದ ಹೋರಾಟ ತೀವ್ರ ಗೊಂಡಿದ್ದು, ತಾರ್ಕಿಕ ಅಂತ್ಯ ಸಿಗುವ ಆಶಾವಾದ ಇದೆ ಎಂದರು.  
  
ಕೃಷ್ಣಾ ನದಿ ನೀರಿನ ಹಂಚಿಕೆ ವಿಚಾರದಲ್ಲಿ ನ್ಯಾಯಾಧೀಕರಣ ತೀರ್ಪಿನ ಪ್ರಕಾರ ಕರ್ನಾಟಕ ರಾಜ್ಯ 2011ರ ಒಳಗೆ ಎ ಸ್ಕೀಂನಲ್ಲಿ 730 ಟಿಎಂಸಿ ನೀರು ಬಳಸಬೇಕಿತ್ತು. ಆದರೆ ಇನ್ನೂ ಪೂರ್ತಿ ಬಳಸಿಲ್ಲ. ಅತಿ ಹೆಚ್ಚು ನೀರು ಕೊಡುಗೆ ನೀಡುವ ಕರ್ನಾಟಕಕ್ಕೆ 270 ಟಿಎಂಸಿ ಆದರೆ, ಕಡಿಮೆ ಕೊಡುವ ನೀಡುವ ತಮಿಳುನಾಡಿಗೆ 419 ಟಿಎಂಸಿ ವಿಂಗಡಿಸ ಲಾಗಿದೆ. ಕಾವೇರಿ ವಿಚಾರದಲ್ಲಿ ಕನ್ನಡಿಗರಿಗೆ ಅನ್ಯಾಯ ಆಗುತ್ತಿದೆ ಎಂದು ಡಾ.ಕೆ.ಸಿ. ಬಸವರಾಜ್ ಹೇಳಿದರು.ಕಾವೇರಿ ಮತ್ತು ಕೃಷ್ಣಾ ನೀರು ಹಂಚಿಕೆಗೆ ಸಂಬಂಧಿಸಿ ನ್ಯಾಯಾಧೀಕರಣ ನೀಡಿದ ತೀರ್ಪಿನಲ್ಲಿ ಹಂಚಿಕೆಯಾದ ನೀರನ್ನಾದರೂ ಸಮರ್ಪಕ ಬಳಸಿಕೊಂಡು ರಾಜ್ಯವನ್ನು ಸಮೃದ್ಧಿಗೊಳಿಸಿ ಎಂದು ಮನವಿ ಮಾಡಿದರು.  
  
ಮಹದಾಯಿ ನದಿ ನೀರಿನ ಹಂಚಿಕೆ ಬಗ್ಗೆ ನ್ಯಾಯಾಧೀಕರಣದಿಂದ ಹೊರಗೆ ಪ್ರಧಾನಿಯವರ ಮಧ್ಯಸ್ಥಿಕೆಯಲ್ಲಿ ರಾಜಿ ಇತ್ಯರ್ಥ ಮಾಡಬೇಕೆಂಬುದು ನಮ್ಮ ಬೇಡಿಕೆ. 15 ದಿನಗಳ ಅವಧಿಯಲ್ಲಿ ಮಹಾರಾಷ್ಟ್ರದಲ್ಲಿ 4 ರಾಜ್ಯಗಳ ನೀರಾವರಿ ಸಚಿವರ ಸಭೆ ನಡೆಯಲಿದೆ ಎಂದು ಗೊತ್ತಾಗಿದೆ  
ಮರುಭೂಮಿಯಾದ ರಾಜಸ್ಥಾನದಲ್ಲೇ ನೀರಿಂಗಿಸುವ ಯೋಜನೆಯಿಂದ ನೀರಾವರಿ ಮಾಡಲಾಗಿದೆ. ಅದೇ ರೀತಿ ನೇತ್ರಾವತಿ ತಿರುವು ಯೋಜನೆ ಕೈಬಿಟ್ಟು ಬಯಲು ಸೀಮೆಯಲ್ಲಿ ಕೆರೆ ಪುನಶ್ಚೇತನ ಮಾಡಲಿ.