**ರಬ್ಬರ್ ತೂಗುಯ್ಯಾಲೆ: ಬೆಳೆಗಾರರು ಕಂಗಾಲು**

ಎರಡು ವರ್ಷಗಳ ಹಿಂದೆ ಭರಪೂರ ಧಾರಣೆ ಕಂಡು ಬೆಳೆಗಾರರಿಗೆ ಬಂಪರ್ ಪ್ರಯೋಜನ ತಂದಿತ್ತಿದ್ದ ರಬ್ಬರ್ ಧಾರಣೆ ಕಳೆದ ಮೂರು ತಿಂಗಳ ಹಿಂದಿನ ರಸಾತಳ ಪರಿಸ್ಥಿತಿಯಿಂದ ಚೇತರಿಸಿಕೊಂಡಿದ್ದರೂ, ಇದೀಗ ಮತ್ತೆ ಕೆಳಮುಖ ಮಾಡಿರುವುದು ಬೆಳೆಗಾರರಲ್ಲಿ ತೀವ್ರ ಆತಂಕ ಮೂಡಿಸಿದೆ. ಈ ನಡುವೆ ಕೇಂದ್ರ ಸರಕಾರ ರಬ್ಬರ್ ಆಮದಿನ ಮೇಲೆ ಸುಂಕ ಹೆಚ್ಚಿಸಬೇಕೆಂಬ ಆಗ್ರಹ ಬಲವಾಗಿ ಕೇಳಿಬಂದಿದೆ.  
  
ಎರಡು ವರ್ಷಗಳ ಹಿಂದೆ ಕಿಲೋಗೆ 250ರ ಆಸುಪಾಸಿನಲ್ಲಿ ವಿಜೃಂಭಿಸಿದ್ದ ಗ್ರೇಡೆಡ್ ರಬ್ಬರ್ ಧಾರಣೆ ಈಗ 224ರ ಸೀಮೆಯಲ್ಲಿದೆ. ಕಳೆದ ಫೆಬ್ರವರಿಯಲ್ಲಿ 113ರ ಪಾತಾಳಕ್ಕೆ ಕುಸಿದಿದ್ದ ರಬ್ಬರ್ ಇನ್ನೇನು ತನ್ನ ಸುವರ್ಣ ಯುಗ ಕಳೆದುಕೊಂಡಿತೆಂದೇ ಭಾಸವಾಗುವ ಹಂತದಲ್ಲಿ ಮತ್ತೆ ಚಿಗಿತುಕೊಂಡು ಆಶಾವಾದ ಹುಟ್ಟಿಸಿತ್ತು. ಇದಕ್ಕೆ ಪೂರಕವಾಗಿ ಕಳೆದ ವಾರ 127ರತ್ತ ತಲುಪಿ ಇನ್ನಷ್ಟು ಮೇಲೇರುವ ಸೂಚನೆ ನೀಡಿತ್ತು. ಆದರೆ ಈ ನಿರೀಕ್ಷೆ ಹುಸಿಯಾಗಿದ್ದು, ಈಗ 125ರ ರೇಖೆಯಿಂದ ಕೆಳ ನೋಡುತ್ತಿದೆ.  
  
ಅಂತಾರಾಷ್ಟ್ರೀಯ ಮಾನದಂಡ: ಚಿನ್ನ ಮತ್ತು ಪೆಟ್ರೋಲ್‌ನಂತೆ ಇವತ್ತು ರಬ್ಬರ್ ಧಾರಣೆಯನ್ನು ನಿರ್ಧರಿ ಸುವು ದು ಅಂತಾರಾಷ್ಟ್ರೀಯ ಮಾರುಕಟ್ಟೆಯಾಗಿರುವ ಕಾರಣ ದೇಶೀಯ ಬೆಳೆಗಾರರು ವಿದೇಶಿ ಪಲ್ಲಟದತ್ತಲೇ ಆಸೆ ಕಂಗಳಿಂದ ದಿಟ್ಟಿಸಬೇಕಾಗಿದೆ. ದೇಶದಲ್ಲಿ ರಬ್ಬರ್‌ಗೆ ಅಪಾರ ಬೇಡಿಕೆ ಬಂದರೂ ಕೂಡ ವಿದೇಶಿ ಮಾರುಕಟ್ಟೆಯಲ್ಲಿ ಧಾರಣೆ ಏರದ ಹೊರತು ಇಲ್ಲಿ ಬೆಳೆಗೆ ಬೆಲೆ ಹೆಚ್ಚುವ ಯಾವ ಸಂಭವವೂ ಇಲ್ಲ ಎಂಬುದು ಅನುಭವಿ ಮಾರುಕಟ್ಟೆ ವ್ಯಾಪಾರಿಗಳ ಮಾತು.  
  
ಒಪ್ಪಂದದ ಮಿತಿ: ಕೇಂದ್ರದ ಹಿಂದಿನ ಸರಕಾರ ಅಂತಾರಾಷ್ಟ್ರೀಯ ಮಟ್ಟದಲ್ಲಿ ರಬ್ಬರ್ ಆಮದಿಗೆ ಸಂಬಂಧಿಸಿ ಒಪ್ಪಂದ ಮಾಡಿಕೊಂಡಿರುವ ಕಾರಣ ವಿದೇಶಗಳಿಂದ ಎಗ್ಗಿಲ್ಲದೆ ರಬ್ಬರ್ ಆಮದಾಗುತ್ತಿದ್ದು, ಇದು ದೇಶೀಯ ರಬ್ಬರ್ ಬೆಳೆಯ ಮೇಲೆ ಮಾರಕ ಹೊಡೆತ ನೀಡಿದೆ. ವಿದೇಶದಿಂದ ಕಡಿಮೆ ಬೆಲೆಗೆ ಬರುವ ರಬ್ಬರ್‌ಗಳನ್ನೇ ದೇಶೀ ಯ ಉದ್ಯಮಗಳು ಖರೀದಿಸುತ್ತಿರುವುದರಿಂದ ಸ್ಥಳೀಯ ರಬ್ಬರ್‌ಗೆ ಬೆಲೆ ಇಲ್ಲದಂತಾಗಿದೆ. ಕೇಂದ್ರ ಸರಕಾರದ ಒಪ್ಪಂದ ಇನ್ನೂ ಎರಡು ವರ್ಷ ಇರುವ ಕಾರಣ 2017ರ ಬಳಿಕ ರಬ್ಬರ್ ಧಾರಣೆ ಹೆಚ್ಚಳವಾಗಬಹುದೆಂಬ ನಿರೀಕ್ಷೆ ರಬ್ಬರ್ ಬೆಳೆಗಾರರಲ್ಲಿದೆ.  
  
ಸುಂಕ ಹೆಚ್ಚಿಸಿದರೆ ಒಳಿತು: ಅಂತಾರಾಷ್ಟ್ರೀಯ ಒಪ್ಪಂದವನ್ನು ಏನೂ ಮಾಡಲು ಸಾಧ್ಯವಿಲ್ಲದಿದ್ದರೂ, ಕೇಂದ್ರ ಸರಕಾರದ ಕೈಯ್ಯಲ್ಲಿ ಆಮದು ಸುಂಕ ಹೆಚ್ಚಿಸುವ ಅಸ್ತ್ರ ಇದ್ದೇ ಇದೆ. ದೇಶೀಯ ರಬ್ಬರ್ ಬೆಳೆಗಾರರ ಹಿತ ಕಾಪಾಡು ವ ನಿಟ್ಟಿನಲ್ಲಿ ಕೇಂದ್ರ ಸರಕಾರ ಈ ಸುಂಕ ಪ್ರಮಾಣವನ್ನು ಹೆಚ್ಚಿಸಿದರೆ ವಿದೇಶದಿಂದ ಆಮದಾಗುವ ರಬ್ಬರ್ ಸಹಜವಾಗಿ ದುಬಾರಿಯಾಗಿ ದೇಶೀಯ ರಬ್ಬರ್‌ಗೆ ಬೇಡಿಕೆ ಬರುತ್ತದೆ. ಫಲವಾಗಿ ಧಾರಣೆ ಏರುತ್ತದೆ.  
  
ಪ್ರಸ್ತುತ ಕೇಂದ್ರ ಸರಕಾರ ವಿದೇಶಿ ಆಮದು ರಬ್ಬರ್ ಮೇಲೆ ಶೇ. 20 ಸುಂಕ ವಿಧಿಸುತ್ತಿದೆ ಎಂಬ ಮಾಹಿತಿ ನಮ್ಮಲ್ಲಿದೆ. ಅದನ್ನು ಶೇ. 40ಕ್ಕೆ ಹೆಚ್ಚಿಸಿದರೆ ರಬ್ಬರ್ ಧಾರಣೆ 150ರ ಗಡಿ ದಾಟುವುದು ನಿಶ್ಚಿತ. ಹಾಗೇನಾದರೂ ಆದರೆ ಬೆಳೆಗಾರ ನಷ್ಟದ ಸುಳಿಯಿಂದ ಪಾರಾಗಬಹುದು. ಬೆಳೆಗಾರರಲ್ಲಿ ಈ ಅಭಿಪ್ರಾಯ ವ್ಯಾಪಕವಾಗಿದೆ ಎಂದು ಕಳೆದ ಎರಡು ದಶಕಗಳಿಂದ ರಬ್ಬರ್ ಮಾರುಕಟ್ಟೆ ಕ್ಷೇತ್ರದಲ್ಲಿ ಕೆಲಸ ಮಾಡುತ್ತಿರುವ ಗುತ್ತಿಗಾರಿನ ಬಿ.ಕೆ. ಶ್ರೀಧರ್ ಹೇಳುತ್ತಾರೆ.  
  
ರಬ್ಬರ್ ಬೋರ್ಡ್ ಎಂಬುದು ಸಹಾಯ ಧನ ನೀಡಲು, ಪರವಾನಗಿ ನೀಡಲು ಇತ್ಯಾದಿ ಕೆಲಸಗಳಿಗೆ ಸೀಮಿತವಾಗಿದೆಯೇ ಹೊರತು ದರ ನಿಯಂತ್ರಣಕ್ಕೂ ರಬ್ಬರ್ ಬೋರ್ಡ್‌ಗೆ ಸಂಬಂಧವೇ ಇಲ್ಲ. ರಬ್ಬರ್ ಬೆಲೆ ಏನಿದ್ದರೂ ನಿರ್ಧಾರವಾಗುವುದು ಅಂತಾರಾಷ್ಟ್ರೀಯ ಅಂಗಳದಲ್ಲೇ ಎಂಬುದು ಅವರ ಅನುಭವದ ಮಾತು.  
  
ರಬ್ಬರ್ ಬೆಳೆ ಎಂಬುದು ಅತೀವ ವೆಚ್ಚ ಬೇಡುವ ಕ್ಷೇತ್ರವಾಗಿ ಮಾರ್ಪಟ್ಟಿದೆ. ಆದರೆ ಇವತ್ತಿನ ಧಾರಣೆ ಕುಸಿತದಿಂದಾಗಿ ಖರ್ಚು ಮತ್ತು ಆದಾಯ ಒಂದೇ ರೀತಿ ಎಂಬಂತಾಗಿದೆ. ಲಾಭ ಎಂಬುದು ಇಲ್ಲವೇ ಇಲ್ಲ ಎಂಬ ಮಟ್ಟಕ್ಕೆ ಕುಸಿದಿದೆ. ಪ್ರಸ್ತುತ ರಬ್ಬರ್ ಉತ್ಪನ್ನಗಳು ಮಾರುಕಟ್ಟೆಯಲ್ಲಿ ಬೇಡಿಕೆ ಹೆಚ್ಚಿಸಿಕೊಳ್ಳುತ್ತಿಲ್ಲ. ಇದೂ ಕೂಡ ಧಾರಣೆ ಕುಸಿತಕ್ಕೆ ಕೊಡುಗೆ ನೀಡುತ್ತಿದೆ ಎಂಬುದು ಐವರ್ನಾಡು ರಬ್ಬರ್ ಬೆಳೆಗಾರರ ಸಂಘದ ಅಧ್ಯಕ್ಷ ಶ್ರೀನಿವಾಸ ಮಡ್ತಿಲ ಅವರ ಅಭಿಪ್ರಾಯ. ಆಮದು ಸುಂಕ ಹೆಚ್ಚಿಸಿ ಕೇಂದ್ರ ಸರಕಾರ ದೇಶೀಯ ಬೆಳೆಗಾರರನ್ನು ರಕ್ಷಿಸಬೇಕು ಎಂದು ಅವರು ಆಗ್ರಹಿಸುತ್ತಾರೆ.