**ವರುಣತಾಂಡವ**

ವರುಣನೇ ರುದ್ರನಂತೆ ತಾಂಡವ ನರ್ತನಕ್ಕಿಳಿದನೋ ಎಂಬಂತಿದೆ ರಾಜ್ಯದಲ್ಲಿನ ಜಲಾಘಾತದ ಚಿತ್ರಣ. ಕೆಲವೆಡೆ ಮಳೆಯ ಆಘಾತ ಹಾನಿ ಮಾಡಿದ್ದರೆ ಇನ್ನು ಕೆಲವೆಡೆ ನದೀ ನೀರಿನ ಪ್ರವಾಹವೇ ವಿನಾಶಕಾರಿಯಾಗಿದೆ. ಮಲೆನಾಡು, ಕರಾವಳಿ, ಬಯಲುಸೀಮೆ ಹೀಗೆ ಯಾವ ಪ್ರದೇಶವನ್ನೂ ಬಿಡದೆ ಭಿನ್ನರೂಪದಲ್ಲಿವರುಣ ತಲುಪಿದಾನೆ. ಮೋಡಿಮಾಡಬೇಕಿದ್ದ ನೀರಹನಿ ಜಲಪ್ರಳಯವುಂಟು ಮಾಡಿರುವತ್ತ ಒಂದು ಪ್ರತ್ಯಕ್ಷದರ್ಶಿ ನೋಟ.  
  
ಇಷ್‌್ಟ ವರ್ಸದಾಗ ಈ ಪರೀ ಮಳೀ ನೋಡಿರ್ಲಿಲ್ಲಾಬಿಡ್ರಿ, ಹೀಂಗ್‌ ಮನಿಯೊಳ್ಗ ನೀರೇ ನೀರು, ಎಲ್ಲಾದ್ರೂ ನಿಲ್ಲೂನು ಅಂದ್ರ ಎಲ್ಲೈತ್ರಿ ಜಾಗೆ. ಗುಡೀಗೆ ಸೇರಿ ಕಾಪಾಡೋ ನಮ್ಮನ್‌್ನ ಅಂದು ಆ ಶಿವನ್ನ ಕೇಳೂಣು ಅಂದ್ರ ಅವನೂ ನೀರಿನ್ಯಾಗ ನಿಂತಾನ. ನಮ್ಮನ್ನು ಯಾರೂ ಕಾಪಾಡಬೇಕ್‌ ಹೇಳ್ರಿ, ಮಳೀ ಅವಾಂತರ, ಜೀವ ತಗಿಯೋ ಮಟ್ಟಕ್ಕ ಬಂದೈತಿ ಅಂದ್ರ ಏನ್‌ ಹೇಳೋನ್ರಿ.. ನಮ್ಮ ಕಣ್ಣೀರ ನಾಲ್ಕು ಹನಿ ಈ ಪರಿ ನೀರಿಗೆ ಯಾವ್‌ ಲೆಕ್ರೀ...  
  
ಬಾಗಲಕೋಟ-ವಿಜಯಪುರ-ಬೆಳಗಾವಿ ಜಿಲ್ಲೆಯ ಗಡಿಗೆ ಸಮೀಪವಿರುವ ಪ್ರಸಿದ್ದ ನರಸಿಂಹ ದೇವರ ಊರು ಶೂರ್ಪಾಲಿಯ ಸಂಗವ್ವ ಕಣಚೂರ ನಾಲ್ಕೈದು ದಿನಗಳಿಂದ ಅನುಭವಿಸುತ್ತಿರುವ ಜಲದಿಗ್ಭಂಧನದ ಅನುಭವ ಹೇಳುವಾಗ ಕೇಳುವರಿಗೇ ಕಣ್ಣೀರು... ಮನೆಯೊಳಗೆ ನುಗ್ಗಿದ ಕೃಷ್ಣೆ ಇದ್ದುದೆಲ್ಲವನ್ನೂ ಕಸದಂತೆ ಎಳೆದುಕೊಂಡು ಹೋಗಿದೆ. ಅದರಲ್ಲಿಬಟ್ಟೆ, ಬರೆ, ಸಾಮಾನುಗಳು ಮಾತ್ರವಲ್ಲ. ತಮ್ಮ ಬದುಕಿನ ಹತ್ತಾರು ನೆನಪುಗಳ ಅತ್ಯಮೂಲ್ಯ ಛಾಯಾಚಿತ್ರಗಳ ಮೂಟೆಯನ್ನೇ ಹೊತ್ತೊಯ್ದಿದೆ. ಇದು ಶೂರ್ಪಾಲಿ ಗ್ರಾಮವೊಂದರ ಮಳೆ-ನೆರೆಯ ಕಥೆ-ವ್ಯಥೆ ಅಲ್ಲ. ರಾಜ್ಯದ ಒಂದಷ್ಟು ಜಿಲ್ಲೆಗಳು [ಮಳೆ](https://vijaykarnataka.com/topics/%E0%B2%AE%E0%B2%B3%E0%B3%86" \t "_blank) ಕಾಣದೇ ಇದ್ದರೂ ಉದ್ದಗಲದ 15ಕ್ಕೂ ಹೆಚ್ಚು ಜಿಲ್ಲೆಗಳ ಹತ್ತಾರು ಗ್ರಾಮಗಳಲ್ಲಿಸಂಗವ್ವನ ಕಥೆಯನ್ನು ನೀರು ಹುಟ್ಟು ಹಾಕಿದೆ.  
  
'ಹತ್ತ ದಿನದ ಹಿಂದಾ ಕಪ್ಪಿ ಮದುವಿ ಮಾಡಿಸೀವಿ. ಭರ್ಜಿ ಪೂಜೀನೂ ಮಾಡೇವಿ.. ಹುಯ್ಯೋ ಹುಯ್ಯೋ ಮಳೆರಾಯ, ಯಾತಕ್ಕೊ ಮಳೆ ಹೋದವೋ ಶಿವ ಶಿವ ಅಂತ ಹಾಡೀವಿ. ಈಗ ನಿಲ್ಲೋ ನಿಲ್ಲೋ ಮಳೆರಾಯ ಅನ್ನೋ ಹಾಡು ಹಾಡಂಗ ಆಗೈತಿ ನೋಡ್ರಿ... ಸಾಕ್‌ ಸಾಕ್ಯಾಗಿ ಹೋಗೇತ್ರೀ, ಎಲ್‌ ನೋಡಿದ್ರೂ ಜಲದೇವ ತುಂಬ್ಯಾನ. ಹೊರಗ ಬಂದ್ರೂ ಅದಾ, ಮನೀಯೊಳಗೆ ಹೋಗಕ್ಕ ಆಗಂಗ್ರಿಲ್ರಿ. ಸಾಲಿ ಕಟ್ಟೀ ಹಿಡಿದೀವ್ರಿ, ಇಲ್ಲೇ ಊಟ, ಇಲ್ಲೇ ಪಂಚಿಮಿ ಎಲ್ಲಾನಡೆದಾವ್ರೀ.. ಜಾನುವಾರೂ ಏನಾಗೋವೋ...' ಎಂದು ಹೇಳುವ ಮುಧೋಳ ತಾಲೂಕಿನ ಹಳೆ ಚೆನಾಳದ ರೈತ ಆನಂದ ಅವರ ಮುಖದಲ್ಲೀಗ ಆನಂದವಿಲ್ಲ.  
  
ಪ್ರತಿವರ್ಷ ರಾಜ್ಯದಲ್ಲಿಅತಿ ಕಡಿಮೆ ಮಳೆಯಾಗುವ ಬಾಗಲಕೋಟ ಜಿಲ್ಲೆಯಲ್ಲಿಈ ಬಾರಿಯೂ ಮಳೆ ಬಂದಿದ್ದು ಕಡಿಮೆ. ಆದ್ರೆ ನೆರೆಯ ಮಹಾರಾಷ್ಟ್ರದಿಂದ ನೀರಿನ ಮೂಟೆಯನ್ನೇ ಹೊತ್ತು ತಂದ ಕೃಷ್ಣೆ ವರುಣಾಘಾತವನ್ನೇ ನೀಡಿದೆ. ಇದು ಒಂದು ನದಿ ಸೃಷ್ಟಿಸಿದ ಕಥಾನಕವಲ್ಲ. ಕರ್ನಾಟಕದ ಎಲ್ಲಾನದೀತೀರಗಳೂ ಇಂಥದೇ ಕಣ್ಣೀರ ಕಥೆಗಳನ್ನು ತೆರೆದಿಡುತ್ತವೆ.  
  
'ಭೂತಯ್ಯನ ಮಗ ಅಯ್ಯು' ಚಿತ್ರದ ಕ್ಲೈಮ್ಯಾಕ್ಸ್‌ ಸೀನ್‌ ನೆನಪಿಸಿಕೊಳ್ಳಿ .45 ವರ್ಷದ ಹಿಂದೆ ಸಿದ್ಧಲಿಂಗಯ್ಯ ಅವರು ಸೃಷ್ಟಿಸಿದ್ದ ಪ್ರವಾಹದ ಚಿತ್ರಣವನ್ನೇ ಯಥಾವತ್‌ ಆಗಿ ಪ್ರಕೃತಿಯೇ ಕೆಲ ವರ್ಷಗಳಲ್ಲಿರೂಪಿಸಿದಂತಿದೆ. ಉತ್ತರ ಕರ್ನಾಟಕದ ಹಲವು ಭಾಗಗಳಲ್ಲಿ, ಉತ್ತರ ಕನ್ನಡದಲ್ಲಿಇಂಥ ಸನ್ನಿವೇಶ ದಶಕಗಳ ನಂತರ ಮತ್ತೆ ಬಂದಿದೆ. ಅದೂ ಕರುನಾಡಿನ ಬಹುಭಾಗಕ್ಕೆ ಈ ಅನುಭವ ಆಗುತ್ತಿದೆ. ಕಾಲುವೆ, ನದಿ ಮೂಲಕ ಹರಿಯತ್ತಿದ್ದ ಮಳೆನೀರು ರಸ್ತೆ, ಬಡಾವಣೆಗೆ ಬಂದು ಈಗ ಮನೆಯನ್ನೂ ಹೊಕ್ಕಿದೆ.  
  
ಕರುನಾಡು ಮಾತ್ರವಲ್ಲದೇ ದೇಶದ ನಾನಾ ಭಾಗಗಳಲ್ಲಿವರುಣನ ರುದ್ರನರ್ತನ ಕಂಡಾಗ ಹಿಂದೆ ಮಲೆನಾಡಿನಲ್ಲಿಸುರಿಯುತ್ತಿದ್ದ ಮಳೆ ದಿನಗಳು ನಮ್ಮೂರಿಗೂ ಬಂದವಲ್ಲ, ನಮ್ಮ ಮನೆಯೊಳಕ್ಕೂ ನುಗ್ಗಿ ಎಲ್ಲವನ್ನೂ ಎಳೆದುಕೊಂಡು ಹೋದವಲ್ಲಎಂದು ತಹತಹಿಸುವ ಸನ್ನಿವೇಶವನ್ನು ಮಳೆ ಹುಟ್ಟುಹಾಕಿದೆ. ವರುಣನಿಗೆ ಪ್ರಾದೇಶಿಕ ತಾರತಮ್ಯ ಇಲ್ಲ. ನಮ್ಮವರು, ತಮ್ಮವರು ಎನ್ನುವ ಭೇದಭಾವವಂತೂ ಇಲ್ಲವೇ ಇಲ್ಲ. ಬಡವರ ಮನೆ ಮಾತ್ರವಲ್ಲ, ಶ್ರೀಮಂತರ ಮನೆಯನ್ನೂ ಕಾಡಿದ್ದಾನೆ. ಧರ್ಮಸ್ಥಳ ಮಂಜುನಾಥನನ್ನೂ ಬಿಡಲಿಲ್ಲ. ಬಾದಾಮಿ ಪಟ್ಟದಕಲ್ಲಿನ ವೀರಭದ್ರೇಶ್ವರನನ್ನೂ ಬಿಡಲಿಲ್ಲ. ವರುಣನಿಗೂ ಮನುಷ್ಯನ ಮೇಲೆ ಅಸಹಿಷ್ಣುತೆ ಕೊಂಚ ಇರಬೇಕು. ಏಕೆಂದರೆ ಪ್ರಕೃತಿ ಮೇಲೆ ಮನುಷ್ಯನ ಆಧಿಪತ್ಯದ ಪರಿಣಾಮ [ಪ್ರವಾಹ](https://vijaykarnataka.com/topics/%E0%B2%AA%E0%B3%8D%E0%B2%B0%E0%B2%B5%E0%B2%BE%E0%B2%B9" \t "_blank) ರೂಪದಲ್ಲಿಬರುತ್ತಿರಬಹುದೇ ಎನ್ನುವ ಪ್ರಶ್ನೆ ಜಿಜ್ಞಾಸೆಯಂತೂ ಖಂಡಿತವಲ್ಲ. ಅದು ಸತ್ಯ, ಇದು ನಾವೇ ಸೃಷ್ಟಿಸಿಕೊಂಡ ಲಾಲಸೆಯ ಭಾಗವೂ ಹೌದು.