**ಆ ಮಳೆ ದಿನಗಳು**  
  
ಮಳೆ ಎಂದರೆ ನಮಗೆಲ್ಲಾನೆನಪಾಗೋದು ಬಾಲ್ಯದ ದಿನಗಳೇ. ನಮ್ಮೂರು ಮಲೆನಾಡಿನ ಸೆರಗು ಶಿವಮೊಗ್ಗಕ್ಕೆ ಹೊಂದಿಕೊಂಡ ಊರಾದರೂ ಮಳೆಗೇನೂ ಕೊರತೆಯಿರಲಿಲ್ಲ. ಬೆಳಗ್ಗೆ ಶುರುವಾದರೆ ಸಂಜೆವರೆಗೂ ಹಿಡಿದ ಮಳೆ ಬಿಡುತ್ತಿರಲಿಲ್ಲ. ಬೆಳಗಿನ ಕೆಲಸ ಮುಗಿಸಿ ಶಾಲೆಗೆ ಅದೇ ಮಳೆಯಲ್ಲಿಆಡುತ್ತಾ ಹೋಗುತ್ತಿದ್ದ ದಿನಗಳನ್ನು ನೆನಪಿಸುವುದೇ ಸುಖ. ಅಂಥ ಮಳೆಯನ್ನು ನೆನಪಿಸಿಕೊಂಡರೆ ಈಗಲೂ ಮೈಮೇಲೆ ವರುಣ ಸಿಂಚನವೇ ಆದಂಥ ರೋಮಾಂಚನ. ಇಂಥ ಅನುಭವ ಮೂರ್ನಾಲ್ಕು ದಶಕದ ಹಿಂದಿನವರ ಬಾಲ್ಯದವರಲ್ಲಿಆಗಿಯೇ ಇರುತ್ತದೆ. ಏಕೆಂದರೆ ಹಿಂದೆಲ್ಲಾಎಲ್ಲಾಊರುಗಳು ಮಳೆನಾಡುಗಳೇ. ಏನೋ ಅಲ್ಪಸ್ಪಲ್ಪ ವ್ಯತ್ಯಾಸವಾದರೂ ಮಳೆ ಮಾತ್ರ ಎಲ್ಲಕಡೆ ಯಥೇಚ್ಛವಾಗಿಯೇ ಸುರಿಯುತ್ತಿತ್ತು. ಮಳೆ ಹೆಚ್ಚು ಸುರಿಯುವ ಶಿವಮೊಗ್ಗ, ಕೊಡಗು, ಉತ್ತರ ಕನ್ನಡ, ಹಾಸನ, ಚಿಕ್ಕಮಗಳೂರಿನಂಥ ಪ್ರದೇಶಗಳಲ್ಲಿಮಾತ್ರ ಕೊಂಚ ಜಾಸ್ತಿ ಎನ್ನುವ ಮಳೆಯಿದ್ದರೂ ಅದು ಸಹ್ಯವೇ ಆಗಿರುತ್ತಿತ್ತು. ಅಂಥ ಮಳೆಯನ್ನು ಅನುಭವಿಸುವ ಪರಿಯೇ ನಮ್ಮಲ್ಲಿಅದೊಂದು ಒಡನಾಡಿ ಎಂಬಂತೆ ಖುಷಿಯನ್ನು ಆವರಿಸಿಬಿಡುತ್ತಿತ್ತು. ಮಳೆಗಾಲದ ಪ್ರತಿದಿನವೂ ಮಳೆ ದರ್ಶನವಾಗಿ ನಮ್ಮ ದಿನಚರಿಗೆ ಒಂದಷ್ಟು ಅಡೆತಡೆ ಮಾಡಿದರೂ ನಾವು ಆತನನ್ನು ಒಮ್ಮೆಯೂ ದೂಷಿಸುತ್ತಿರಲಿಲ್ಲ. ಬಾ ಮಳೆಯೇ ಬಾ ಎಂದು ಖುಷಿಯಾಗಿಯೇ ಹಾಡಿಕೊಂಡು ವರ್ಷದ ಖುಷಿಯನ್ನು ವರ್ಷವಿಡೀ ಮೆಲುಕು ಹಾಕುತ್ತಿದ್ದೆವು.

ಮಲೆನಾಡು, ಅರೆಮಲೆನಾಡು, ಬಯಲುಸೀಮೆ ಹೀಗೆ ಭಿನ್ನ ಭಾಗದಲ್ಲಿಮಳೆಗಾಲದಲ್ಲಿಮಾತ್ರ ಒಂದೇ ಸಮನೆ ಮಳೆ ಸುರಿಯುತ್ತಿದ್ದ ಕಾಲವದು. ನಮ್ಮೂರ ಕಾಲುವೆಗೆ ನೀರು ಕೊಡುವ ಜಲಾಶಯಗಳು ತುಂಬಿವೆ ಎಂದರೆ ಹತ್ತಿರದ ಮಲೆನಾಡ ಅದರಲ್ಲೂದಟ್ಟಾರಣ್ಯ ಭಾಗದಲ್ಲಿಭಾರೀ ಮಳೆಯೇ ಆಗಿರಬೇಕು ಎಂದು ಮಳೆ ಲೆಕ್ಕವನ್ನು ಹಾಕುತ್ತಿದ್ದ ದಿನಗಳವು. ನಾಲ್ಕು ತಿಂಗಳಲ್ಲಿಆಯಾ ಕಾಲಕ್ಕೆ ಅದೇ ಮಳೆ ಬಂದಿದೆ. ಹಬ್ಬದ ವೇಳೆ ವರುಣದೇವ ಬಂದು ಹೋಗಿದ್ದಾನೆ ಎಂದರೆ ಎಲ್ಲವೂ ಸುಭಿಕ್ಷ. ಹಾಗೆಂದು ಮಳೆ ಮನೆಯೊಳಕ್ಕೆ ನುಗ್ಗಿ ನಮ್ಮ ಬದುಕನ್ನೇ ಏರುಪೇರು ಮಾಡಿಬಿಡುತ್ತಿದ್ದ ಮಳೆಗಳಲ್ಲ. ಹಿಂದೆಲ್ಲಾಕುಂಭದ್ರೋಣ ಮಳೆಯಾಯಿತಂತೆ ಎಂದು ಸುದ್ದಿ ಬಂದರೆ ಅದು ಭಾರಿಯೇ ಇರಬೇಕು ಎಂದು ಅಚ್ಚರಿಪಡುತ್ತಿದ್ದ ಮನಸುಗಳು ನಮ್ಮವು. ಈಗ ಕುಂಭದ್ರೋಣವನ್ನು ಸಾಕ್ಷಾತ್‌ ಆಗಿ ಸಾಮಾಜಿಕ ಮಾಧ್ಯಮಗಳ ಮೂಲಕ ಕ್ಷಣಕ್ಷಣವೂ ನೋಡುವಂಥ ಸನ್ನಿವೇಶವೂ ಬಂದಿದೆ. ಇದೂ ಕೆಲವೊಮ್ಮೆ ಮಳೆಯ ತೀವ್ರತೆಯ ಅವ್ಯಕ್ತ ಭಯ ಸೃಷ್ಟಿಸುವ ಮೂಲವೂ ಆಗಿದೆ.  
  
'ಸಣ್ಣವರಾಗಿದ್ದಾಗ ಮಳೆ ನೋಡೋದಷ್ಟೇ ನಮ್ಮ ಖುಷಿ. ಈಗ ಶ್ರಾವಣದಲ್ಲಿಮಳೆ ಬರುತ್ತಿದೆ. ತುಂತುರು, ಜೋರು ಮಳೆ ಎಲ್ಲವೂ ಇವೆ. ಆದ್ರೆ ಈಗ ಮಳೆ ಪ್ರಮಾಣ ಲೆಕ್ಕ ಹಾಕಿ, ಅಲ್ಲೇನೋ ಆಯಿತು ಎಂದು ಕಣ್ಣ ಮುಂದೆ ತೋರಿಸುವ ಸಾಮಾಜಿಕ ಮಾಧ್ಯಮಗಳೂ ಮಳೆಯನ್ನು ಅತಿಯಾಗಿ ವೈಭವೀಕರಿಸಿವೆ' ಎಂದು ಮಳೆ ನೋಡುವ ಪರಿ ಬದಲಾದದ್ದನ್ನು ವಿಶ್ಲೇಷಿಸುತ್ತಾರೆ ಚಾಮರಾಜನಗರದ ಕೆಎಸ್‌ಬಿ ಆರಾಧ್ಯ.