**ಭಯ ಹುಟ್ಟಿಸುವ ನದಿಗಳು**  
  
ಶಾಲಾ ದಿನಗಳಲ್ಲಿನದಿಗಳ ಹೆಸರು ಹೇಳ್ರಿ ಎಂದರೆ ಪಟಪಟನೇ ಕಾವೇರಿ, ತುಂಗ, ಭದ್ರ, ವರದಾ, ಕೃಷ್ಣಾ, ಕುಮುದ್ವತಿ, ಘಟಪ್ರಭಾ, ಮಲಪ್ರಭಾ ಎಂದು ಹೇಳಿಬಿಡುತ್ತಿದ್ದೆವು. ಗಂಗಾ, ಯಮುನಾ, ಸರಸ್ವತಿ ನದಿಗಳೂ ನಮ್ಮ ಪಾಠದ ಭಾಗವೇ ಆಗಿ ಹೋಗಿದ್ದರಿಂದ ಅವುಗಳನ್ನು ನೋಡದೇ ಇದ್ದರೂ ಸರಾಗವಾಗಿ ನಮ್ಮ ಮನೆ ಪಕ್ಕದಲ್ಲೇ ಹರಿಯುತ್ತಿರುವ ರೀತಿ ಹೇಳಿ ಬಿಡುತ್ತಿದ್ದೆವು. ಅಷ್ಟರಮಟ್ಟಿಗೆ ಮಳೆಯ ರಭಸವನ್ನು ಈ ನದಿಗಳು ಹೊತ್ತು ತರುತ್ತಿದ್ದುದನ್ನು ನಮ್ಮದೇ ಮಾತುಗಳಲ್ಲಿಹಂಚಿಕೊಳ್ಳುತ್ತಿದ್ದೆವು. ಅದು ಆಗ. ನಮ್ಮೂರ ನದಿಗಳ ಜತೆಗೆ [ನೆರೆ](https://vijaykarnataka.com/topics/%E0%B2%A8%E0%B3%86%E0%B2%B0%E0%B3%86) ರಾಜ್ಯದ ನದಿಗಳನ್ನು ನೆನಪಿಸಿಕೊಳ್ಳುವ ಸನ್ನಿವೇಶ ಈಗಿನದ್ದು. ಏಕೆಂದರೆ ನೆರೆಯ ಮಹಾರಾಷ್ಟ್ರದಲ್ಲಿಹತ್ತಾರು ಸಣ್ಣ ಸಣ್ಣ ನದಿಗಳೂ ಉತ್ತರ ಕರ್ನಾಟಕದ ಹತ್ತಕ್ಕೂ ಹೆಚ್ಚು ಜಿಲ್ಲೆಗಳಲ್ಲಿನಡುಕ ಹುಟ್ಟಿಸಿಬಿಡುತ್ತವೆ. ಅಷ್ಟರಮಟ್ಟಿಗೆ ಆ ನದಿಗಳು ಎಲ್ಲೆಮೀರಿ ಹರಿಯುತ್ತಿವೆ. ನಮ್ಮೂರ ನದಿಗಳ ಜತೆಗೆ ನೆರೆಯ ರಾಜ್ಯದ ನದಿಗಳ ಹೆಸರು ಜಪ ಮಾಡುವಂತಾಗಿದೆ.  
  
'1914ರಲ್ಲಿದೆವ್ವದ ಹೊಳಿ ಬಂದಿತ್ತು ಎಂದು ನಮ್ಮ ಹಿರಿಯರು ಹೇಳುತ್ತಿದ್ದರು. ಇದಾದ ಬಹುತೇಕ ಶತಮಾನದ ಬಳಿಕವೇ ಇಂಥ ಹೊಳಿಯನ್ನು ನಾನೂ ನೋಡುತ್ತಿದ್ದೇನೆ. ಮಹಾರಾಷ್ಟ್ರದ ಸಾಂಗ್ಲಿ, ಕೊಲ್ಹಾಪುರ, ಮಹಾಬಲೇಶ್ವರ ನದಿಗಳಿಗೆ ಹುಚ್ಚು ಹಿಡಿದ ಹಾಗೆ ಉಕ್ಕಿ ಕೃಷ್ಣೆ ರೂಪದಲ್ಲಿನಮ್ಮ ಪಕ್ಕಕ್ಕೂ ಬಂದಿವೆ. ಕರ್ನಾಟಕದ ಪ್ರಮುಖ ನದಿಪಾತ್ರಗಳಲ್ಲಿಹೀಗೆಯೇ ಮಳೆ ಬರುತ್ತಿದೆ. ಎಂಥ ಮಳೆಯಿದು. ಮನೆಗಳಿಗೆ ನುಗ್ಗಿರುವ ರೀತಿ ಆಶ್ಚರ್ಯ ಎನ್ನಿಸುತ್ತದೆ. ಹಿಂದೆಲ್ಲಾಇಂಥ ಮಳೆ ಶತಮಾನಕ್ಕೆ ಒಮ್ಮೆ ಎನ್ನುತ್ತಿದ್ದರು. ಇಂಥ ದೆವ್ವದ ಹೊಳಿ ನೋಡಿದ್ರೆ ಏನು ಹೇಳೋದು ' ಎಂದು ಬಾಗಲಕೋಟ ಜಿಲ್ಲೆಕೃಷ್ಣಾ ತೀರದ ಯಡಹಳ್ಳಿ ಗ್ರಾಮದಲ್ಲಿನೆಲೆಸಿರುವ ಪರಿಸರ ಪ್ರಿಯ ಎಂ.ಆರ್‌.ದೇಸಾಯ ನಿಡುಸುಯ್ಯತ್ತಾರೆ.

**ಯಾವುದೀ ಪ್ರವಾಹವು**

ಎಲ್ಲೆಡೆ ನೆರೆಗೆ ಊರೂರೇ ಕೊಚ್ಚಿಕೊಂಡು ಹೋಗಿರುವ ಈ ಹೊತ್ತಿನಲ್ಲಿರಾಷ್ಟ್ರಕವಿ ಜಿಎಸ್‌ ಶಿವರುದ್ರಪ್ಪ ಅವರ 'ಯಾವುದೀ ಪ್ರವಾಹವೂ.. ಮನೆ ಮಠಗಳ ಕೊಚ್ಚಿ ಕೊರೆದು ಭುಸುಗುಟ್ಟುತ್ತಾ ಧಾವಿಸುತ್ತಿದೆ.. ಹಳೆ ಪ್ರತಿಮೆ ತೇಲುತಿದೆ. ತಂತಿ ಹರಿದು ವಾದ್ಯವೃಂದ ನರಳುತಿದೆ' ಎಲ್ಲರ ಮನದಲ್ಲೂಮತ್ತೆ ಮತ್ತೆ ಅನುರಣಿಸುತ್ತಿದೆ. ಸಿ.ಎಸ್‌.ಅಶ್ವಥ್‌ ಧ್ವನಿಯ ಏರಿಳಿತದಲ್ಲಿಈ ಹಾಡನ್ನು ಆಲಿಸುತ್ತಿದ್ದರೆ ಇದೇ ಮಳೆಯೇ ಎದುರು ನಿಂತಂತೆ ಭಾಸ. ಈ ಸಾಲುಗಳ ಕುರಿತು ಜಿಎಸ್‌ಎಸ್‌ ಅವರ ಪುತ್ರ ಜಿ.ಎಸ್‌.ಜಯದೇವ್‌, 'ಇದು ಮೈಸೂರಿನಲ್ಲಿಅವರು ಬರೆದ ಸಾಲುಗಳು ಇರಬೇಕು. ಆಗ ಸಾಹಿತ್ಯ-ಸಾಂಸ್ಕೃತಿಕ ಕ್ಷೇತ್ರದಲ್ಲಿನ ಬದಲಾವಣೆಯನ್ನು ಮಳೆಗೆ ಹೋಲಿಸಿ ಬರೆದಿರಬೇಕು. ಇಡೀ ಕಾವ್ಯ ಅದನ್ನೇ ಧ್ವನಿಸುತ್ತದೆ' ಎನ್ನುತ್ತಾರೆ. ಸಾಹಿತ್ಯ, ಸಾಂಸ್ಕೃತಿಕ ಲೋಕದ ತಲ್ಲಣಗಳೆಲ್ಲವನ್ನೂ ಮೀರಿ ಇದು ನಿಜದ ಬದುಕಿನ, ಜನ ಸಾಮಾನ್ಯರ ಬದುಕಿನಲ್ಲಿನಿಜದ ನೆರೆಯಿಂದ ಪ್ರವಾಹ ಉಂಟಾದ ಕಾಲ. ಪ್ರಕೃತಿಯ ಈ ಮುನಿಸಿನಿಂದ ಜನರನ್ನು ಪ್ರಕೃತಿಮಾತೆಯೇ ಕಾಪಾಡಬೇಕು.