**ಅನ್ನದಾತನ ತವಕ.**

ಮುಂಗಾರು-ಹಿಂಗಾರಿನ ಖುಷಿ, ವರ್ಷ ಋುತುವಿನ ಸವಿಯಲ್ಲಿ ಕೃಷಿ ಚಟುವಟಿಕೆ ಆರಂಭಿಸುವ ರೈತಾಪಿ ವರ್ಗಕ್ಕೆ ಚಳಿಗಾಲವೇ ಗಟ್ಟಿಯಾಗುವ ಕಾಲ. ಕಾರ್ತಿಕದ ಹೊತ್ತಿಗೆ ಬೆಳೆಯ ಎಡೆ ಒಡೆದು ಪೈರು ಕಟ್ಟುವ ಕಾಲ. ಚಳಿಗಾಲದ ನಾಲ್ಕು ತಿಂಗಳಲ್ಲಿಯೇ ಬೆಳೆಯ ಸಿರಿಯನ್ನು ಕಂಡು ಆನಂದಿಸುತ್ತದೆ ರೈತಾಪಿ ವರ್ಗ. ಹದಭರಿತ ಚಳಿಗೆ ಕಾಳುಗಳು ಕಟ್ಟುವ ನಂಬಿಕೆ ನಮ್ಮಲ್ಲಿ ಉಳಿದುಕೊಂಡು ಬಂದಿದೆ. ಅದು ಬರೀ ನಂಬಿಕೆಯಷ್ಟೇ ಅಲ್ಲ. ನಿಜವೂ ಹೌದು. ಯಾವುದೇ ಉತ್ಪತ್ತಿಗೆ ಇದನ್ನೇ ಸಕಾಲ ಎಂದು ಪೂರ್ವಜರು ಮಾತ್ರವಲ್ಲ. ಕೃಷಿ ತಜ್ಞರೂ ಹೇಳುತ್ತಾರೆ, ಆಗಸ್ಟ್‌ನಲ್ಲಿ ಬಿತ್ತನೆ ಶುರುವಾದರೆ ಅಕ್ಟೋಬರ್‌ನಲ್ಲಿ ಚಳಿಗಾಲದ ಪ್ರವೇಶದ ಹೊತ್ತಿಗೆ ಬೆಳೆ ಶುರುವಾಗಿ ನವೆಂಬರ್‌ ಹಾಗೂ ಡಿಸೆಂಬರ್‌ ಮಾಸದಲ್ಲಿ ಅಂದರ ಹೇಮಂತ ಹಾಗೂ ಶಿಶಿರ ಋುತುಗಳೆರಡು ಬೆಳೆಯ ಸಮೃದ್ದಿ ನೋಡುವ ಸಂತಸ. ಪೈರಿನ ಮೇಲೆ ಮಂಜಿನ ಮುತ್ತಿನ ಹನಿ ಕುಳಿತಿದ್ದನ್ನು ಕಂಡ ಕೃಷಿಕನಿಗೆ ಸಮಾಧಾನ. ಮಂಜಿನ ಹನಿಯೇ ಫಲವಾಗಿ ಮಾರ್ಪಡಿಸುವ ಹಂತ. ಡಿಸೆಂಬರ್‌ ಮುಗಿವ ಮುನ್ನವೇ ಆಗಲೇ ಎಲ್ಲ ಕಡೆ ಪೈರಿನ ಕಲರವ ಜೋರಾಗಿಯೇ ಇರುತ್ತದೆ. ಚಳಿಯಲ್ಲೇ ಫಸಲು ಪಡೆದು ಬದುಕಿನ ಖುಷಿಯನ್ನು ಹೆಚ್ಚಿಸಿಕೊಳ್ಳುತ್ತಾರೆ. ಭತ್ತ ಬೆಳೆಯುವ ದಾವಣಗೆರೆ, ಶಿವಮೊಗ್ಗ, ಕೊಪ್ಪಳ, ರಾಯಚೂರು ಸಹಿತ ಹಲವಾರು ಜಿಲ್ಲೆ, ಕಬ್ಬಿನ ಸಮೃದ್ಧಿಯ ಮಂಡ್ಯ, ವಿಜಯಪುರ, ಬಾಗಲಕೋ, ಬೆಳಗಾವಿ ಪ್ರದೇಶಗಳಲ್ಲಿ ಚಳಿಯಲ್ಲೇ ಕಾಯಕ ನಿರತ ರೈತ ಸಮುದಾಯ ಸವಿ ಹತ್ತಿರದಿಂದ ನೋಡಬೇಕು. ದಕ್ಷಿಣಾಯಣ ಮುಗಿಯುವ ಹೊತ್ತಿಗೆ ಚಳಿಯೂ ಮುಗಿದು ಉತ್ತರಾಯಣದಿಂದ ಹೊಸ ಶಕೆ, ಬದುಕಿಗೆ ಅರಂಭಗೊಳ್ಳುವ ಪರ್ವ.

'ಹಿಂಗಾರು ಪೀಕು ಮುಗಿಯುತ್ತಲೇ ಚಳಿಯ ಪ್ರವೇಶವಾಗುತ್ತದೆ. ಮೂಲಿ ಮಳಿ ಆಗಿ ಹರಿಶ್ಚಂದ್ರ ಗಾಳಿ ಬಂತೆಂದರೆ ಅದು ಒಣಗಿದ್ದನ್ನೆಲ್ಲಾ ಹಸಿ ಮಾಡುತ್ತದೆ. ಆಗ್ನೇಯ ದಿಕ್ಕಿನ ಗಾಳಿ ಶುರುವಾಯಿತೆಂದರೆ ಹಸಿಯಾದ ಬೆಳೆ ಒಣಗಿ ಫಲಕ್ಕೆ ಬರುತ್ತವೆ. ಚಳಿ-ಗಾಳಿಯ ಸಂಗಮ ಕೃಷಿ ಮ್ಯಾಲ ಬಾಳ ಐತ್ರಿ ಅಣ್ಣಾರ ' ಎಂಬ ಹುನಗುಂದದ ಮಲ್ಲಣ್ಣ ನಾಗರಾಳರ ಮಾತಿನಲ್ಲಿ ಕೃಷಿಕರೆಲ್ಲರ ತವಕ, ನಿರೀಕ್ಷೆಗಳು ಮಡುಗಟ್ಟಿದವು.

ವರ್ಷದಿಂದ ವರ್ಷಕ್ಕೆ ಹವಾಮಾನದಲ್ಲಿ ಆಗುತ್ತಿರುವ ವೈಪರಿತ್ಯವೂ ಹೇಮಂತ ಹಾಗೂ ಶಿಶಿರ ಋುತುವಿನ ಮೂಲಕ ಚಳಿಗಾಲವನ್ನೂ ಮುಂದಕ್ಕೆ ತೆಗೆದುಕೊಂಡ ಹೋಗುವ ಅದರೊಂದಿಗೆ ಕೃಷಿ ಚಟುವಟಿಕೆಯೂ ಒಂದು ತಿಂಗಳಾದರೂ ಏರುಪೇರಾಗುವುದು ಸಾಮಾನ್ಯ. ವರುಣ ಹೋದ ಮೇಲೆ ನನ್ನ ಪ್ರವೇಶ ಎನ್ನುತ್ತಾನೆ ಚಳಿರಾಯ. ಬಿಸಿಲ ಶಾಖ ತಟ್ಟಬೇಕು ಎಂದರೆ ಚಳಿಯ ಅನುಭವದಿಂದ ಹೊರ ಬರಲೇಬೇಕು.

ಪ್ರಕೃತಿಯಲ್ಲಷ್ಟೇ ಅಲ್ಲ, ನಮ್ಮೆಲ್ಲರ ಬದುಕಿನಲ್ಲೂ ಶಾಶ್ವತವಾದುದು ಎಂದರೆ ಬದಲಾವಣೆ ಒಂದೇ. ಋುತುಮಾನದ ಈ ಬದಲಾವಣೆ ಅದರ ಪ್ರತಿನಿಧಿ. ಏಕತಾನತೆಯ ಬದುಕಿಗೆ ಈ ಬದಲಾವಣೆಗಳೇ ಹೊಸತನ್ನು ತರಲು ಸಾಧ್ಯ. ಮಳೆಗಾಲ ಬೈ ಎನ್ನುವಾಗ ಚಳಿಗಾಲ ಹಾಯ್‌ ಎಂದಿದೆ. ನಾವೂ ಹಾಯ್‌ ಎನ್ನುತ್ತಲೇ ಹೊಸದಕ್ಕೆ ತೆರೆದುಕೊಳ್ಳಲು ಇದು ಸಕಾಲ.