[ಒಣ ಭೂಮಿಯಲ್ಲಿ ಜಲದ ಸೆಲೆ](https://vijaykarnataka62.rssing.com/chan-59025329/article4135-live.html)

ನಮ್ಮ ಜಮೀನ್‌ನ್ಯಾಗ ನೀರು ಇಂಗಿ ಈ ಬಾರಿ ಬಂಪರ್‌ ತೊಗರಿ ಬೆಳದೀನಿ ನೋಡ್ರೀ. ಮಲ್ಲಣ್ಣ ನಾಗರಾಳ ಜಮೀನಿಗೆ ಮತ್ತೆ ಜೀವ ಕೊಟ್ಟಾರ್ರೀ...

ವಿಜಯಪುರ ಜಿಲ್ಲೆ ಬಸವನಬಾಗೇವಾಡಿ ತಾಲೂಕು ಕುದರೀ ಸಾಲೋಡಗಿ ಗ್ರಾಮದ ಅಣ್ಣಾ ಸಾಹೇಬ್‌ ಹೇಳುವಾಗ ಅವರ ಮಾತಿನಲ್ಲಿ ಸಂತಸ ನೀರಿನಂತೆಯೇ ಉಕ್ಕುತ್ತಿತ್ತು! ನೀರಿನ ನಿರ್ವಹಣೆಯಿಂದ ದಾಖಲೆ ಎನ್ನುವಂಥೆ ತೊಗರಿ ಬೆಳೆದ ಅಣ್ಣಾಸಾಹೇಬ್‌ ಅವರಿಗೆ ಸಂತಸ ತಡೆದುಕೊಳ್ಳಲಾಗಲಿಲ್ಲ.

ಪಂಚ ನದಿಗಳಿದ್ದರೂ ಬರದ ಬೀಡು ಎಂದೇ ಹೆಸರಾಗಿರುವ 'ಕರ್ನಾಟಕದ ಪಂಜಾಬ್‌' ವಿಜಯಪುರ ಜಿಲ್ಲೆಯಲ್ಲಿ ಕೃಷಿ ಪ್ರಮುಖ ಕಾಯಕ. ಫಲವತ್ತಾದ ಜಮೀನು ಇದ್ದರೂ ನೀರಿನ ಕೊರತೆಯಿಂದ ಬಹಳಷ್ಟು ಭೂಮಿಗಳು ಖಾಲಿ ಬಿದ್ದು ಜಾಲಿ ಮುಳ್ಳಿನ ತಾಣಗಳಾಗಿವೆ. ಇದು ವಿಜಯಪುರ ಜಿಲ್ಲೆಯೊಂದರ ವ್ಯಥೆ ಮಾತ್ರವಲ್ಲ. ಬಾಗಲಕೋಟ, ರಾಯಚೂರು, ಕೊಪ್ಪಳ, ಯಾದಗಿರಿ. ಕಲಬುರಗಿ.. ಹೀಗೆ. ಏಕೆಂದರೆ ಈ ಭಾಗದಲ್ಲಿ ನೀರಿನ ಪ್ರಮಾಣವೇ ಕಡಿಮೆಯಾಗಿ ಮಳೆಯನ್ನೇ ಆಶ್ರಯಿಸಬೇಕಾದ ಸ್ಥಿತಿ ಇರುವಾಗ ಒಣ ಬೇಸಾಯ ಮಾಡುವವನ ಸ್ಥಿತಿ ಅಯೋಮಯವಾಗಿದೆ.

ಇಂಥ ಜಮೀನುಗಳಲ್ಲಿ ಜಲ ಭಗೀರಥನಂತೆ ಕಂಡವರು ಬಾಗಲಕೋಟ ಜಿಲ್ಲೆಯ ಹುನಗುಂದದ ಡಾ.ಮಲ್ಲಣ್ಣ ನಾಗರಾಳ.

ಕಡಿಮೆ ಖರ್ಚು ಮಾಡಿ ಒಣಬೇಸಾಯಕ್ಕೆ ಬೇಕಾದ ರೀತಿ ನೀರು ಸಂಗ್ರಹಿಸಿಟ್ಟುಕೊಂಡು ತಮ್ಮ ಜಮೀನು ಮಾತ್ರವಲ್ಲದೇ ಸುತ್ತಲಿನ ನೂರಾರು ಎಕರೆ ಭೂಮಿಗೂ ನೀರುಣಿಸಬಹುದು ಎಂದು ದೇಸಿ ನೀರಿನ ನಿರ್ವಹಣೆಯನ್ನು ಹೇಳಿಕೊಡುತ್ತಿರುವವರು ಡಾ.ಮಲ್ಲಣ್ಣ ನಾಗರಾಳ. ಅಂದಹಾಗೆ ಮಲ್ಲಣ್ಣ ಮಾತ್ರವಲ್ಲ ಅವರ ಕುಟುಂಬದ ಮೂರು ತಲೆಮಾರು ಇಂಥದೇ ಜಲಭಗೀರಥನ ಕಾಯಕದಲ್ಲಿ ನಿರತ. ಅದೂ ನಯಾಪೈಸೆ ಲಾಭದ ಲೆಕ್ಕವಿಲ್ಲದೇ!

**ಒಡ್ಡು, ಗುಂಡಾವರ್ತಿ**

ಅವರ ಜಮೀನಿಗೆ ಹೋದರೆ ಅಲ್ಲಿ ಒಡ್ಡು, ಗುಂಡಾವರ್ತಿ, ಹೊಂಡ ಹೀಗೆ ಬಗೆಬಗೆಯ ಜಲಮಾಪಕಗಳನ್ನು ಕಾಣುತ್ತೇವೆ. ಶತಮಾನಗಳಿಂದ ರೈತರು ಇದನ್ನೇ ಬಳಸಿಕೊಂಡೇ ಕೃಷಿ ಮಾಡಿಕೊಂಡು ಬರುತ್ತಿದ್ದಾರೆ. ಇದರಲ್ಲಿ ಮಲ್ಲಣ್ಣನವರ ವಿಶೇಷವೇನಿದೆ ಎನ್ನುವ ಪ್ರಶ್ನೆ ಎದುರಾಗಬಹುದು. ಈ ಪ್ರಶ್ನೆಗೆ ಉತ್ತರ ಹುಡುಕಲು ಎರಡು ಶತಮಾನಗಳಷ್ಟು ಹಿಂದಕ್ಕೆ ಹೋಗಬೇಕಾಗುತ್ತದೆ.

ಹುನಗುಂದದ ನಾಗರಾಳ ಕುಟುಂಬದ ಸಂಗನಬಸಪ್ಪ(ಮಲ್ಲಣ್ಣ ಅವರ ಅಜ್ಜ) ಅವರು ನೀರಿಗೆ ಒಡ್ಡು ಕಟ್ಟಿ, ನೀರಿಂಗಿಸುವ ಕಾಯಕ ಕೈಗೊಂಡಿದ್ದರು. 1905ರಲ್ಲಿ ಅವರ ಜಲಕಾಯಕ ಗಮನಿಸಿ ಅಂದಿನ ಬ್ರಿಟಿಷ್‌ ಸರಕಾರ ಅವರನ್ನು ಗೌರವಿಸಿತ್ತು. ಮುಂದೆ ಪುಣೆ ವಿಶ್ವ ವಿದ್ಯಾಲಯವೊಂದಕ್ಕೆ ಕರೆಯಿಸಿ ಪ್ರಾತ್ಯಕ್ಷತೆ ಪಡೆಯುವ ಜತೆಗೆ ಗೌರವ ಸಲ್ಲಿಸಿತ್ತು. ಅಂದು ಸಂಗನಬಸಪ್ಪ ಅವರಿಗೆ ಪ್ರೇರಣೆಯಾಗಿದ್ದು ಹುನಗುಂದ ಭಾಗದವರೇ ಆಗಿದ್ದ ಶ್ರೀ ನಾಗಭೂಷಣ ಶಿವಯೋಗಿ ಸ್ವಾಮೀಜಿ ಅವರು ರಚಿಸಿದ್ದ 'ಕೃಷಿ ಜ್ಞಾನ ದೀಪಿಕೆ' ಎನ್ನುವ 320 ಪುಟಗಳ ಕೃಷಿ-ನೀರಿನ ಸಂಬಂಧ ಬೆಸೆಯುವ ಕೃತಿ. ಇದು ಜಲಾನಯನ ಯೋಜನೆಗಳ ಗಂಥದಂತೆ ಇತ್ತು. ಇದರಿಂದ ಪ್ರೇರೇಪಿತರಾದ ಸಂಗನಬಸಪ್ಪ ಅವರು ಹತ್ತೂರುಗಳಿಗೆ ಫಲಾಪೇಕ್ಷೆಯಿಲ್ಲದೇ ಹೋಗಿ ಒಡ್ಡುಗಳನ್ನು ಕಟ್ಟಿಸಿಕೊಟ್ಟು ಬಂದರು. ಅವರ ಕಾಯಕವನ್ನೇ ಹತ್ತಿರದಿಂದ ಕಂಡಿದ್ದ ಮಗ ಶಂಕ್ರಣ್ಣ ನಾಗರಾಳ ( ಮಲ್ಲಣ್ಣರ ತಂದೆ) ಕೂಡ ಇದನ್ನೇ ಮುಂದುವರಿಸಿದರು. ಮುಂದೆ ಇದು ಮಲ್ಲಣ್ಣ ಅವರಿಗೂ ಬಂದಿತು. ಪರಂಪರಾಗತವಾಗಿ ಬಂದಂಥ ಇಂಥದೊಂದು ದೇಸಿ ಮಾರ್ಗವನ್ನು ಮಲ್ಲಣ್ಣ ಇನ್ನಷ್ಟು ಗಟ್ಟಿಗೊಳಿಸುತ್ತ ಬಂದರು. ಶಿವಯೋಗಿಗಳ ಕೃತಿಯನ್ನು ಜಮೀನುಗಳಲ್ಲಿ ಪ್ರಯೋಗಿಸಿ ಅನುಭವ ಪಡೆದಿದ್ದೂ ಅಲ್ಲದೇ ಯಶಸ್ವಿಯೂ ಆದರು. ನಾಲ್ಕು ದಶಕದಿಂದ ಸಾವಿರಾರು ಜಮೀನುಗಳಲ್ಲಿ ಮಲ್ಲಣ್ಣ ಅವರು ನಿರ್ಮಿಸಿರುವ ಒಡ್ಡುಗಳು, ಗುಂಡಾವರ್ತಿಗಳು, ಕೃಷಿ ಹೊಂಡಗಳು, ಕೆರೆಗಳು ಲಕ್ಷಾಂತರ ಕುಟುಂಬಗಳಿಗೆ ಬದುಕು ಕಟ್ಟಿಕೊಟ್ಟಿವೆ. ಮಲ್ಲಣ್ಣ ಇದನ್ನಷ್ಟೇ ಮಾಡಿಕೊಂಡು ಹೋಗುತ್ತಾರೆಯೇ ಎನ್ನುವ ಪ್ರಶ್ನೆಯೂ ನಿಮ್ಮಲ್ಲಿ ಮೂಡಬಹುದು. ಇಲ್ಲ ಮಲ್ಲಣ್ಣ ಮೂಲತಃ ಕೃಷಿಕರು. ಹುನಗುಂದ ಸಮೀಪವೇ ಇರುವ 16 ಎಕರೆ ಜಮೀನಿನಲ್ಲಿ ಯಥೇಚ್ಛವಾಗಿ ಬೆಳೆ ಬೆಳೆಯುತ್ತಾರೆ. ಕಡಲೆ, ಜೋಳ, ತೊಗರಿ ಅವರ ಜಮೀನಿನಲ್ಲಿ ಸಮೃದ್ದವಾಗಿ ಬೆಳೆದು ಫಲ ನೀಡಲು ಕಾರಣ ಅಲ್ಲಿ ಅಳವಡಿಸಿಕೊಂಡಿರುವ ದೇಸಿ ಜಲ ಮರುಪೂರಣ ಪದ್ಧತಿ. ಜಮೀನಿನಲ್ಲಿಯೇ ಗಟ್ಟಿಯಾದ ಒಡ್ಡು ನಿರ್ಮಿಸಿ ಅಲ್ಲಿಂದ ನೀರು ಇಂಗುತ್ತಾ ಮುಂದೆ ಹರಿದು ಹೋಗಲು ಬೇಕಾದ ಪದ್ಧತಿ ಶತಮಾನದ ಹಿಂದೆಯೇ ರೂಪುಗೊಂಡಿದೆ. ಅದನ್ನು ಮಲ್ಲಣ್ಣ ಅವರು ಕಾಲಕಾಲಕ್ಕೆ ನಿರ್ವಹಣೆ ಮಾಡಿಕೊಂಡು ತಮ್ಮ ಜ್ಞಾನದಿಂದ ಇನ್ನಷ್ಟು ಅಭಿವೃದ್ಧಿಪಡಿಸಿದ್ದಾರೆ. ಬರದ ವರ್ಷಗಳಲ್ಲೂ ಬಂಪರ್‌ ಬೆಳೆ ಪಡೆದ ರೋಚಕ ಕಥೆಗಳನ್ನು ಮಲ್ಲಣ್ಣ ಬಿಡಿಸಿಡುತ್ತಾರೆ. ಮಾತ್ರವಲ್ಲ, ಅದನ್ನು ರೈತರಿಗೆ ಧಾರೆ ಎರೆದು ಆತ್ಮವಿಶ್ವಾಸ ತುಂಬುತ್ತಾರೆ.