**ಖಿನ್ನತೆಯಿಂದ ಪಾರುಮಾಡಿದ ಆ ಧನ್ವಂತರಿ**

ಒಂದು ಸಮಯದಲ್ಲಿ ನಾನು ಖಿನ್ನತೆಯಿಂದ ಬಳಲುತ್ತಿದ್ದೆ. ನಾನಾಗ ಬೆಂಗಳೂರಿನಲ್ಲಿ ಒಬ್ಬನೇ ಇರುತ್ತಿದ್ದೆ. ಒಬ್ಬರೇ ಇರುವಾಗ [ಖಿನ್ನತೆ](https://vijaykarnataka.com/topics/%E0%B2%96%E0%B2%BF%E0%B2%A8%E0%B3%8D%E0%B2%A8%E0%B2%A4%E0%B3%86" \t "_blank) ಮತ್ತಷ್ಟು ಕಾಡುತ್ತದೆ. ಹೀಗಾಗಿ, ಹೊಸಪೇಟೆಯಲ್ಲಿರುವ ಅಕ್ಕ ಇಲ್ಲಿಗೇ ಬಾ ಎಂದಳು. ಅಲ್ಲಿಗೆ ಬಂದರೆ ಸರಿಯಾದ ಡಾಕ್ಟರ್‌ ಸಿಗೋದಿಲ್ಲ ಎಂದೆಲ್ಲ ಹೇಳುತ್ತ ನಾನು ನಿರಾಕರಿಸುತ್ತ ಬಂದೆ. ಆದರೂ ಒಬ್ಬನೇ ಇರಬೇಡವೆಂದಾಗ ಹೋದೆ. ಆದರೆ, ಅಲ್ಲಿ ನನ್ನ ಜತೆಯಲ್ಲಿರಲು ಉದ್ಯೋಗ ಮಾಡುತ್ತಿರುವ ನನ್ನ ಅಕ್ಕನಿಗೂ ಅಷ್ಟಾಗಿ ರಜೆ ಇರಲಿಲ್ಲ. ಅದಕ್ಕಾಗಿ ಮತ್ತೆ ಹೊಸಪೇಟೆಯಿಂದ ಬೆಂಗಳೂರಿಗೆ ಬಂದಿದ್ದೆ. ಆದರೂ, ಒಬ್ಬನೇ ಇರುವುದು ಸರಿಯಲ್ಲ, ಇಲ್ಲಿಯೇ ಚಿಕಿತ್ಸೆ ಪಡೆದರಾಯಿತು ಎಂಬ ಎಲ್ಲರ ಒತ್ತಾಯದ ಮೇರೆಗೆ ಮತ್ತೆ ಹೊಸಪೇಟೆಗೆ ಹೋದೆ.  
  
ಬೆಂಗಳೂರಿನಂತಹ ನಗರದಲ್ಲಿ ಸಿಗಲಾರದ ವೈದ್ಯರು ಅಲ್ಲಿ ಸಿಗಲಾರರು ಎಂಬ ಭಾವನೆ ನನಗೆ. ಹೀಗಾಗಿ ಅಲ್ಲಿಯೂ ಯಾವ ವೈದ್ಯರ ಬಳಿಯೂ ಹೋಗದೆ ಸುಮ್ಮನಿದ್ದೆ. ಕೊನೆಗೆ ಎಲ್ಲರೂ, 'ಹೀಗೊಬ್ಬ ವೈದ್ಯರಿದ್ದಾರೆ, ಒಮ್ಮೆ ಹೋಗು' ಎಂದು ಬಹಳ ಹೇಳಿದ ಬಳಿಕ ಹೋದೆ. ನಾನೋ, ಅವರ ಮೇಲೆ ಎಳ್ಳಷ್ಟೂ ನಂಬಿಕೆಯಿಲ್ಲದೆ ಹೋಗಿದ್ದೆ. ಆದರೆ, ನನ್ನ ಸಮಸ್ಯೆಯನ್ನು ಅವರೇ ಗುಣಮಾಡಿಬಿಟ್ಟರು.  
  
ನನ್ನಲ್ಲಿ ಅವರು ಮಾತಾಡಿದ ರೀತಿ, ನನ್ನನ್ನು ಸ್ವೀಕರಿಸಿದ ಬಗೆ ಎಲ್ಲವೂ ಹಿಂದಿನ ವೈದ್ಯರುಗಳಂತೆ ಇರಲಿಲ್ಲ. ಖಿನ್ನತೆಯಲ್ಲಿ ಬೆಂದು ಸಾಕಾಗಿ 'ಇನ್ನು ನನ್ನಿಂದಾಗದು' ಎಂದು ಹೋದವನು ನಾನು. ಅವರ ಚಿಕಿತ್ಸೆ, ಮಾತು ಎಲ್ಲವೂ ನನ್ನಲ್ಲಿ ಬದಲಾವಣೆ ತಂದವು. 'ನೀನು ಚಂದ್ರನನ್ನು ಬಯಸುತ್ತಿದ್ದೀಯ, ಆದರೆ ಅದು ಸಿಗದು ಅನ್ನೋ ವಾಸ್ತವವನ್ನು ಅರ್ಥ ಮಾಡ್ಕೋಬೇಕು' ಅಂದ ಮಾತಂತೂ ನನ್ನಲ್ಲಿ ವಿಶೇಷ ಪರಿಣಾಮ ಬೀರಿತು. ನಮಗೆ ಏನು ಲಭ್ಯವೋ ಅಷ್ಟರಲ್ಲೇ ತೃಪ್ತಿ ಕಾಣಬೇಕು ಎಂಬುದನ್ನು ನಾನು ಅರ್ಥ ಮಾಡಿಕೊಂಡೆ. ಅದನ್ನು ನನ್ನ ಕಾದಂಬರಿಯಲ್ಲೂ ಬರೆದಿದ್ದೇನೆ. ಮುಂದಿನ ದಾರಿ ಕಾಣದ ಆ ಸಮಯದಲ್ಲಿ ಅವರು ಸಿಕ್ಕಿದ್ದು ನನಗೆ ಬಹಳ ಉಪಯುಕ್ತವಾಯಿತು.  
  
ಒಮ್ಮೆ ಆ ವೈದ್ಯರ ಕ್ಲಿನಿಕ್‌ಗೆ ಹೋಗಿ ಕಾಯುತ್ತಿದ್ದಾಗ ಪಕ್ಕದಲ್ಲೇ ಇದ್ದ ಹಳ್ಳಿಯ ಹೆಣ್ಣುಮಗಳನ್ನು ಮಾತಾಡಿಸಿದೆ. ಆಕೆಗೂ ನನ್ನದಂಥದೇ ಸಮಸ್ಯೆ ಇತ್ತು. ಕೇಳಿದರೆ, 'ಅಯ್ಯೋ ಮಾರಾಯಾ, ನಾನು ಇಲ್ಲೇ ಪಕ್ಕದ ಊರಿನವಳು. ಇದಕ್ಕೆ ಚಿಕಿತ್ಸೆಗಾಗಿ ಮುಂಬಯಿ, ಬೆಂಗಳೂರು ಹೀಗೆ ಎಲ್ಲೆಲ್ಲೋ ಓಡಾಡಿದೆ. ಈ ಧನ್ವಂತರಿ ಇಲ್ಲಿ ಇದ್ದುದು ಗೊತ್ತಾಗಲು ಎರಡು ವರ್ಷಗಳು ಬೇಕಾದ್ವು ನೋಡು' ಅಂದಿದ್ದರು.  
  
ಈಗಲೂ ನಾನು ಆ ವೈದ್ಯರ ಬಳಿಗೆ ಚಿಕಿತ್ಸೆಗಾಗಿ ಹೋಗುವುದಿಲ್ಲ. ಸುಮ್ಮನೇ ಹೋಗಿ ಗೆಳೆಯನಂತೆ ಹರಟಿ ಬರುತ್ತೇನೆ. ಅವರಿಗೆ ನನ್ನ ಧನ್ಯವಾದ.