**ಸರ್ವ ಸಮಾನತೆಯ ಕಾನೂನಿಗೆ ನಮಸ್ಕಾರ**

## ಸಲಿಂಗ ಕಾಮ ಅಪರಾಧ ಅಪರಾಧವಲ್ಲ ಎಂದಿದೆ ಸುಪ್ರೀಂ ಕೋರ್ಟ್‌. ಕಾನೂನಿನ ಚೌಕಟ್ಟಿನಲ್ಲಿ ನಲುಗಿ ಹೋಗಿದ್ದ ಹಲವು ಮನಗಳಿಗೀಗ ನಿರಾಳ. ಸಮಲಿಂಗಿಗಳ ಪ್ರೇಮಕ್ಕೀಗ ಜಯ. ಪ್ರಕೃತಿಸಹಜವಾದ ಈ ಒಲವಿನ ಹೊಸಪಯಣಕ್ಕೆ ದಾರಿ ಇದೀಗ ತೆರೆದುಕೊಂಡಿದೆ.

ಇತ್ತೀಚೆಗೆ '[ಗೇ](https://vijaykarnataka.com/topics/%E0%B2%97%E0%B3%87" \t "_blank)' ಯುವಕನೊಬ್ಬನು ರಸ್ತೆಯಲ್ಲಿ ತನ್ನ ಪಾಡಿಗೆ ತಾನು ನಡೆದುಕೊಂಡು ಹೋಗುತ್ತಿದ್ದಾಗ, ಆಟೋದವನೊಬ್ಬ ಯರ್ರಾಬಿರ್ರಿ ಗಾಡಿಯೋಡಿಸುತ್ತಾ ಬಂದು ಅವನನ್ನು ಹೊಡೆದುರುಳಿಸಿ ಪರಾರಿಯಾದ. ಬಿದ್ದ ಆ ಘಳಿಗೆಯಲ್ಲಿಯೂ ಆಟೋದ ನಂಬರನ್ನು ಆ ಯುವಕ ಗುರುತಿಸಿಕೊಂಡಿದ್ದ. ಆದರೆ ಯಾವ ಕಾರಣಕ್ಕೂ ಪೊಲೀಸರಿಗೆ ದೂರು ನೀಡಲಿಲ್ಲ. ಎಲ್ಲಿ ಅವರು ತನ್ನನ್ನು 'ಗೇ' ಎಂದು ಗುರುತಿಸಿ, 377ರ ಕಲಂನಡಿ ಜೈಲಿನೊಳಗೆ ದೂಡುತ್ತಾರೋ ಎಂಬ ಭಯ ಅವನದು. ಸುಮಾರು ಒಂದು ತಿಂಗಳ ಕಾಲ ಆಸ್ಪತ್ರೆಯಲ್ಲಿ ಚಿಕಿತ್ಸೆ ಪಡೆದು ಮನೆಗೆ ಹೋದ. ಈಗಲೂ ಅವನಿಗೆ ಪೊಲೀಸರನ್ನು ಎಲ್ಲಿ ಕಂಡರೂ ಸಣ್ಣಗೆ ನಡುಕ ಶುರುವಾಗುತ್ತದೆ. ತಾನು ನಡೆಯುವ ದಿಕ್ಕನ್ನು ಬದಲಿಸಿ, ಬೇರೆ ಕಡೆ ಹೊರಳುತ್ತಾನೆ. ಇಂತಹವರ ಸಂಖ್ಯೆ ಭಾರತದಲ್ಲಿ ಲಕ್ಷಾಂತರವಿದೆ.  
ನಮ್ಮದಲ್ಲದ ತಪ್ಪಿಗೆ ಭಯವನ್ನು ಅನುಭವಿಸುವುದು ಯಾವುದೇ ಆರೋಗ್ಯಕರ ಸಮಾಜದ ಲಕ್ಷ ಣವಲ್ಲ. ದುರಂತವೆಂದರೆ ಸುಮಾರು ನೂರಾ ಐವತ್ತು ವರ್ಷಗಳಿಗೂ ಹೆಚ್ಚು ಕಾಲ ಇಂತಹ ಭಯವನ್ನೂ, ಪಾಪಪ್ರಜ್ಞೆಯನ್ನೂ, ಕಿಡಿಗೇಡಿಗಳ ಬ್ಲಾಕ್‌ಮೇಲ್‌ ಅನ್ನೂ ಅನುಭವಿಸಿ, ಕೋಟ್ಯಂತರ ಜೀವಗಳು ಈ ಪವಿತ್ರ ಭಾರತ ಭೂಮಿಯಲ್ಲಿ ನಶಿಸಿ ಹೋಗಿವೆ. ಇದು ಯಾವುದೇ ಸರ್ವಾಧಿಕಾರಿಯ ಹತ್ಯಾಕಾಂಡಕ್ಕಿಂತಲೂ ಕಡಿಮೆ ಮಟ್ಟದ ಕ್ರೌರ್ಯವೇನೂ ಅಲ್ಲ. ಈ ಪಾಪ ಪರಿಹಾರಕ್ಕೆ ಹಲವು ಜನ್ಮಗಳ ಕಾಲ ಭಾರತೀಯ ಸಮಾಜವು ಪ್ರಾಯಶ್ಚಿತ್ತ ಮಾಡಿಕೊಂಡರೂ ತೀರುವುದಿಲ್ಲ. ನಡೆದ ದುರಂತವನ್ನು ಅರ್ಥ ಮಾಡಿಕೊಂಡ ಸರ್ವೋಚ್ಚ ನ್ಯಾಯಾಲಯ ಈಗ ಕಾನೂನನ್ನು ಸರಿಪಡಿಸಿದೆ. ಇಬ್ಬರು ವಯಸ್ಕರು ಸಮ್ಮತಿಸಿದರೆ, ಲಿಂಗ ತಾರತಮ್ಯವಿಲ್ಲದೆ ದೈಹಿಕ ಸುಖವನ್ನು ಅನುಭವಿಸಬಹುದು ಎಂದು ಗಟ್ಟಿ ಧ್ವನಿಯಲ್ಲಿ ಹೇಳಿದೆ. 'ನಡೆದು ಹೋದ ಅನರ್ಥಗಳಿಗೆ ಇತಿಹಾಸವು ಕ್ವೀರ್‌ ಸಮುದಾಯಕ್ಕೆ ಕ್ಷ ಮೆ ಯಾಚಿಸಲೇಬೇಕು' ಎಂದು ದೃಢವಾಗಿ ನ್ಯಾಯಾದೀಶರು ಹೇಳಿದ್ದಾರೆ. ಈ ಐತಿಹಾಸಿಕ ನಿರ್ಣಯದಿಂದಾಗಿ ಕ್ವೀರ್‌ ಸಮುದಾಯಕ್ಕೆ ಇನ್ನು 'ಅಚ್ಛೇ ದಿನ್‌'ಗಳು ಶುರುವಾದವು ಎಂದು ಹೇಳಬಹುದು.