**ಎದೆಯ ದನಿಗೂ ಮಿಗಿಲು ಶಾಸ್ತ್ರವಿಹುದೇ?**  
ರಾಮಾಯಣದಲ್ಲೂ ಸಲಿಂಗಪ್ರೇಮಿಗಳಿದ್ದರು, ಮಹಾಭಾರತದಲ್ಲೂ ಸಲಿಂಗಪ್ರೇಮಿಗಳಿದ್ದರು ಎಂದು ಶಾಸ್ತ್ರಗಳನ್ನು ತೆಕ್ಕೆಗೆ ತೆಗೆದುಕೊಂಡು ನ್ಯಾಯ ಕೇಳುವುದನ್ನು ನಾನು ಒಪ್ಪುವುದಿಲ್ಲ.ಹಲವು ಜನರಿಗೆ ಸಮಲಿಂಗದವರ ಮೇಲೆ ಒಲವು ಮತ್ತು ಪ್ರೀತಿ ಮೂಡುವುದು ಅತ್ಯಂತ ಸಹಜವಾದದ್ದು ಮತ್ತು ವಾಸ್ತವವಾದದ್ದು. ಗಂಡಿಗೆ ಮತ್ತೊಂದು ಗಂಡನ್ನು ಕಂಡಾಗ ಅಥವಾ ಹೆಣ್ಣಿಗೆ ಮತ್ತೊಂದು ಹೆಣ್ಣನ್ನು ಕಂಡಾಗ ಅಂತಹವರ ಎದೆಯಲ್ಲಿ ಪ್ರೀತಿಯ ಧ್ವನಿ ಮಿಡಿಯುತ್ತದೆ. ಈ ವಿಶೇಷ ಎದೆಯ ಧ್ವನಿ ಎಲ್ಲಾ ದೇಶ-ಕಾಲಗಳಲ್ಲೂ ಇತ್ತು. ಅಂದ ಮೇಲೆ 'ಎದೆಯ ಧ್ವನಿಗೂ ಮಿಗಿಲು ಶಾಸ್ತ್ರವಿಹುದೇನು?' ಎಂಬ ರಸಋುಷಿಯ ಮಾತು ನಮಗೆ ನ್ಯಾಯ ಒದಗಿಸಲು ಸಾಲದೇನು? ನಮ್ಮ ಸದ್ಯದ ಬದುಕನ್ನು ಸರಿಪಡಿಸಿಕೊಳ್ಳಲು ಪುರಾಣಗಳನ್ನೇಕೆ ಹಿಡಿದು ತರೋಣ? ವೇದ-ಉಪನಿಷತ್ತು, ಬೈಬಲ್‌, ಖುರಾನ್‌ - ಶಾಸ್ತ್ರಗ್ರಂಥಗಳು ಈ ಭಿನ್ನತೆಯನ್ನು ಒಪ್ಪಲಿ ಬಿಡಲಿ, ನಮ್ಮ ಎದೆಯ ಸತ್ಯವನ್ನು ನಾವು ಗೌರವಿಸೋಣ. ಖುಜರಾಹೋನ ಗೋಡೆಯ ಮೇಲೆ ಸಲಿಂಗಪ್ರೇಮಿಗಳ ಉಬ್ಬುಶಿಲ್ಪವಿದೆ ಎಂಬ ನಿರ್ಜೀವ ಬೊಂಬೆಗಳ ಇತಿಹಾಸದ ಪುರಾವೆ ನಮ್ಮ ಜೀವಂತ ಬದುಕಿಗೆ ಬೇಡ.

ನ್ಯಾಯಾಲಯದ ತೀರ್ಪಿನಿಂದ ಸಂಭ್ರಮಪಟ್ಟು ನಾನು ಫೇಸ್‌ಬುಕ್‌ನಲ್ಲಿ ಸಂತೋಷ ಹಂಚಿಕೊಂಡಿದ್ದೆ. ಅದಕ್ಕೆ ಒಬ್ಬ ಯುವಕನಿಂದ ವಿಶೇಷ ಪ್ರತಿಕ್ರಿಯೆ ಬಂತು. 'ಇದು ಒಳ್ಳೆಯ ಸಂಗತಿ. ನಿನ್ನ ಮತ್ತು ನಿನ್ನ ಗುಂಪಿನವರಿಗೆ ಇದರಿಂದ ಅನುಕೂಲವಾಗುತ್ತದೆ' ಎಂಬುದು ಅದರ ಸಾರಾಂಶವಾಗಿತ್ತು. 'ಬರೀ ನನಗೊಂದೇ ಅಲ್ಲ ಮಾರಾಯ, ನಿನಗೂ ಇದರಿಂದ ಸಾಕಷ್ಟು ಅನುಕೂಲವಾಗುತ್ತದೆ. ಭಿನ್ನತೆಯನ್ನು ಗೌರವಿಸುವ ಮನೋಭಾವ ನಿನ್ನಲ್ಲಿ ಉಂಟಾಗುತ್ತದೆ. ಅಷ್ಟಕ್ಕೂ ನಾಳೆ ಬೆಳಿಗ್ಗೆ ನಿನಗೆ 'ಗೇ' ಮಗನೋ, ಲೆಸ್ಬಿಯನ್‌ ಮಗಳೋ ಹುಟ್ಟುವುದೇ ಇಲ್ಲ ಎಂದು ಹೇಗೆ ಹೇಳುವೆ? ಈ ತೀರ್ಪು ಒಟ್ಟಾರೆ ಭಾರತ ಸಮುದಾಯದ ಒಳಿತಿಗಾಗಿ ನೀಡಿರುವಂತಹದ್ದು' ಎಂದು ತಿದ್ದಿ ಹೇಳಬೇಕಾಯಿತು. 'ನಮ್ಮದಲ್ಲದ ಗುಂಪಿಗೆ ಏನಾದರೂ ನನಗೆ ಸಂಬಂಧವಿಲ್ಲ' ಎನ್ನುವ ಮನೋಭಾವ ಒಳ್ಳೆಯದಲ್ಲ. ನಾಳೆ ಬೆಳಿಗ್ಗೆ ನಾವು ಯಾವ ಬಂಡೆಯ ಮೇಲೆ ನಿಲ್ಲಬೇಕಾಗುತ್ತದೋ ಎಂದು ಬಲ್ಲವರಾರು?  
ಈ ಸ್ವಾತಂತ್ರ್ಯದಿಂದ ನಮ್ಮ ಬದುಕಿನ ಹೊಸಪಯಣ ಆರಂಭವಾಗಿದೆ. ಆದರೆ ಸವೆಸುವ ದಾರಿ ಸಾಕಷ್ಟಿದೆ. ಮೊದಲಿಗೆ ಶೈಕ್ಷ ಣಿಕ ಕ್ಷೇತ್ರದಲ್ಲಿ ಭಿನ್ನ ಲೈಂಗಿಕತೆಯ ಕುರಿತು ಅರಿವನ್ನು ಮೂಡಿಸುವ ಜರೂರತ್ತಿದೆ. ಪ್ರೌಢಶಾಲೆಯಲ್ಲಿ ಮಕ್ಕಳಿಗೆ ಕಡ್ಡಾಯವಾಗಿ ಭಿನ್ನ ಲೈಂಗಿಕತೆಯ ಪಾಠ-ಪ್ರವಚನಗಳನ್ನು ಮಾಡಬೇಕು. ಆ ವಯಸ್ಸಿನಲ್ಲಿಯೇ ಲೈಂಗಿಕತೆಯ ಕುರಿತು ಆಸಕ್ತಿ ಮೂಡುವುದಲ್ಲದೆ, ನೂರಾರು ಪ್ರಶ್ನೆಗಳು ಏಳುತ್ತವೆ. ಇಂತಹ ಬೋಧನೆ ವಿಭಿನ್ನ ಲೈಂಗಿಕತೆ ಹೊಂದಿದ ಮಕ್ಕಳಿಗೆ ವರದಾನವಾದರೆ, ಉಳಿದ ಮಕ್ಕಳಿಗೆ ಆ ಬದುಕಿನ ಪರಿಚಯವಾಗುತ್ತದೆ.ಲೈಂಗಿಕ ಭಿನ್ನತೆಯ ಕಾರಣವಾಗಿ ನಡೆಯುವ ಕೀಟಲೆಗಳು ಇದರಿಂದಾಗಿ ನಿಲ್ಲುತ್ತವೆ. ಮುಂದಿನ ದಿನಗಳಲ್ಲಿ ಅವರೆಲ್ಲರೂ ಸೇರಿ ಸಹಬಾಳ್ವೆಯನ್ನು ಗೌರವದಿಂದ ನಡೆಸುವ ಅವಶ್ಯಕತೆಯಿದೆ. ಸದ್ಯದ ಬೋಧಕ ಸಿಬ್ಬಂದಿಗೆ ಇಂತಹ ವಿಷಯವನ್ನು ಕುರಿತು ಪಾಠ ಮಾಡಲು ತಿಳಿವಳಿಕೆ ಇಲ್ಲದೇ ಇರಬಹುದು. ಅಂತಹವರಿಗೆ ಸಮರ್ಪಕವಾದ ತರಬೇತಿಯನ್ನು ಕೊಡುವುದೂ ಶಿಕ್ಷ ಣದ ಒಂದು ಭಾಗವಾಗಿರುತ್ತದೆ.

ದೇಶೀಯ ಭಾಷೆಗಳಲ್ಲಿ ಭಿನ್ನ ಲೈಂಗಿಕತೆಯ ಬಗ್ಗೆ ತಿಳಿವನ್ನು ಮೂಡಿಸುವಂತಹ ಸಾಹಿತ್ಯ-ಪಠ್ಯವಿಲ್ಲ. ಇಂಗ್ಲಿಷ್‌ನಲ್ಲಿ ಸಾಕಷ್ಟಿದೆಯಾದರೂ ಕನ್ನಡದಲ್ಲಿ ಪ್ರಾಥಮಿಕ ಪುಸ್ತಕವೂ ಸಿಗುವುದಿಲ್ಲ. ಈ ಬಗೆಯ ಪುಸ್ತಕಗಳು, ವೆಬ್‌ಸೈಟ್‌ಗಳು, ಮೊಬೈಲ್‌ ಆಪ್‌ಗಳು ಯಥೇಚ್ಛವಾಗಿ ಕನ್ನಡದಲ್ಲಿಯೇ ದೊರಕುವಂತಾಗಬೇಕು. ಒಮ್ಮೆ ಜ್ಞಾನವು ಲಭ್ಯವಾದರೆ, ವಿನಾಕಾರಣವಾದ ಭಯವು (ಹೋಮೋಫೋಬಿಯಾ) ನಾಶವಾಗುತ್ತದೆ. ಜನರಿಗೆ ವಿಭಿನ್ನ ಲೈಂಗಿಕತೆಯನ್ನು ಯಾವೆಲ್ಲಾ ಬಗೆಗಳಲ್ಲಿ ಪರಿಚಯಿಸಬಹುದೋ ಅದೆಲ್ಲವನ್ನೂ ನಾವು ತ್ವರಿತವಾಗಿ ಕೈಗೊಳ್ಳುವ ಅವಶ್ಯಕತೆಯಿದೆ. ವಿಭಿನ್ನತೆಯನ್ನು ಸಹಜತೆಯಾಗಿಸುವ ಉದ್ದೇಶದಲ್ಲಿ ನಮ್ಮ ಯೋಜನೆಗಳು ರೂಪುಗೊಳ್ಳಬೇಕು.  
  
ಈ [377](https://vijaykarnataka.com/topics/377) ಸಂಹಿತೆಯಿಂದ ತೊಂದರೆಗೊಳಗಾದವರು ಕೇವಲ 'ಗೇ' ಜನರು ಮಾತ್ರವಲ್ಲ. ಅವರಷ್ಟೇ ಸಂಖ್ಯೆಯಲ್ಲಿ ಅಮಾಯಕ 'ಸ್ಪ್ರೇಟ್‌' ಹೆಣ್ಣುಗಳು ಒಲ್ಲದ ನರಕವನ್ನು ಅನುಭವಿಸಿದ್ದಾರೆ. ಬಹುತೇಕ ಭಾರತೀಯ ಕುಟುಂಬಗಳು ಮಗನ ಅಥವಾ ಮಗಳ ಇಷ್ಟಾನಿಷ್ಟಗಳನ್ನು ಎಲ್ಲಿ ಆಲಿಸುತ್ತವೆ? ವಯಸ್ಸು ಬಂದರೆ ಸಾಕು, ಒತ್ತಾಯದಿಂದ ಮದುವೆ ಮಾಡಿಬಿಡುತ್ತಾರೆ. ತಮ್ಮ ಜವಾಬ್ದಾರಿ ಅಲ್ಲಿಗೆ ತೀರಿತು ಎಂದು ಹಿರಿಹಿರಿ ಹಿಗ್ಗುತ್ತಾರೆ. ಆದರಿತ್ತ ಶ್ರುತಿ ಸೇರದ ದಾಂಪತ್ಯ ಮೌನರೋದನೆ ಮಾಡುತ್ತಲೇ ಸಾಗುತ್ತಿರುತ್ತದೆ. ಸರ್ವೋಚ್ಚ ನ್ಯಾಯಾಲಯದ ಹೊಸ ತೀರ್ಪು, ನಮ್ಮ ಯುವಕ-ಯವತಿಯರಿಗೆ ಸತ್ಯವನ್ನು ನುಡಿಯುವ ಧೈರ್ಯ ಕೊಡಲಿ. ಅವರ ಬದುಕನ್ನೂ ಹಾಳು ಮಾಡಿಕೊಳ್ಳದೆ, ಮತ್ತೊಬ್ಬರ ಬದುಕನ್ನೂ ಹಾಳುಗೆಡವದೆ ಆರೋಗ್ಯವಾಗಿ ಬಾಳುವ ಮನೋಧರ್ಮ ಅವರಿಗೆ ಸಿಗಲಿ.

ಉಳಿದ ಸಂಗತಿಗಳೇನೇ ಇರಲಿ, ಇದಂತೂ ಸರ್ವೋಚ್ಚ ನ್ಯಾಯಾಲಯಕ್ಕೆ ಧನ್ಯವಾದಗಳನ್ನು ಅರ್ಪಿಸುವ ಸಮಯ. ಈ ತರಹದ ಪ್ರಾಮಾಣಿಕ ನ್ಯಾಯಾಧೀಶರು ಇರುವ ತನಕ ದೇಶ ಸಮಾಧಾನದಿಂದ ಬದುಕುತ್ತದೆ. ಶಾಸಕಾಂಗ ಸರಿಯಾದ ಮಾರ್ಗದಲ್ಲಿ ನಡೆಯಲು ಸೋತಾಗಲೆಲ್ಲಾ ನ್ಯಾಯಾಂಗ ನಮ್ಮನ್ನು ಸಲುಹಲು ಬರುತ್ತಿರಬೇಕು. ಆಗಲೇ ಭಾರತದ ಭವಿಷ್ಯದಲ್ಲಿ ನಮಗೆಲ್ಲಾ ನಂಬಿಕೆ ಮೂಡುತ್ತದೆ. ಭಾರತವು ನಿಜಕ್ಕೂ ಪ್ರಗತಿಪಥದತ್ತ ನಡೆಯುತ್ತಿದೆ ಎಂಬ ಭಾವನೆ ಇಂತಹ ತೀರ್ಪುಗಳು ಹೊರಬಿದ್ದಾಗ ಬರುತ್ತದೆ; ಶೇರುಮಾರುಕಟ್ಟೆಯ ಕ್ರಮಾಂಕವೋ ಅಥವಾ ಜಿಡಿಪಿ ಹೆಚ್ಚಾದಾಗಲೋ ಅಲ್ಲ!