**'ರಾಷ್ಟ್ರ ಪ್ರಶಸ್ತಿ' ಪಡೆದ ನಟ ಹೀಗೆ ಪಕ್ಕದ್ಮನೆ ಹುಡುಗನಂತಿರುವ ಪರಿಗೆ ಅಚ್ಚರಿ-ಸಂತೋಷ ಆಗುತ್ತಿತ್ತು**

## ನಟ ಸಂಚಾರಿ ವಿಜಯ್ ಅವರ ಅಕಾಲಿಕ ನಿಧನಕ್ಕೆ ನಾಡಿಗೆ ನಾಡೇ ಸಂತಾಪ ಸೂಚಿಸುತ್ತಿದೆ. ವಿಜಯ್‌ರನ್ನು ಬಹಳ ಹತ್ತಿರದಿಂದ ಕಂಡ ಲೇಖಕ ವಸುಧೇಂದ್ರ ಅವರು ಬರೆದ ವಿಶೇಷ ಲೇಖನ ಇಲ್ಲಿದೆ.

ಎಲ್ಲೋ ಏನೋ ತಪ್ಪಾದ ಸುದ್ದಿ ಇರಬೇಕು, ಸಂಚಾರಿ ವಿಜಯ್‌ ಮತ್ತೆ ಬಂದೇ ಬರುತ್ತಾರೆ ಎಂಬ ನಿರೀಕ್ಷೆ ಸೋಮವಾರವೆಲ್ಲ ಅವರ ನೂರಾರು ಗೆಳೆಯರ, ಆಪ್ತೇಷ್ಟರ ಮನದಲ್ಲಿ, ಲಕ್ಷಾಂತರ ಅಭಿಮಾನಿಗಳೆದೆಯಲ್ಲಿ ಮಡುಗಟ್ಟಿತ್ತು. ವಿಜಯ್‌ ಮತ್ತೆ ಎದ್ದು ಬಂದೇ ಬರುತ್ತಾರೆ ಎಂಬ ವಿಶ್ವಾಸದಲ್ಲಿ ಇಡೀ ಕನ್ನಡನಾಡೇ ಕಾದಿತ್ತು. ಆದರೆ, ಕೋಟ್ಯಂತರ ಕನ್ನಡಿಗರ ನಿರೀಕ್ಷೆಯನ್ನೆಲ್ಲ ಹುಸಿ ಮಾಡಿ ಸಂಚಾರಿ ವಿಜಯ್‌ ಭೌತಿಕ ಜಗತ್ತಿನ ಸಂಚಾರ ನಿಲ್ಲಿಸಿಯೇಬಿಟ್ಟರು. ಪ್ರತಿಭಾವಂತ ನಟನೊಬ್ಬನ ಈ ಅನಿರೀಕ್ಷಿತ ನಿರ್ಗಮನ ಸ್ಯಾಂಡಲ್‌ವುಡ್‌ಗಷ್ಟೇ ಅಲ್ಲ, ಕನ್ನಡದ ಸಾಂಸ್ಕೃತಿಕ ಲೋಕಕ್ಕೆ ಆಘಾತ, ದುಃಖ ತಂದಿದೆ. ಈ ಅನುಪಮ ಕಲಾವಿದನ ವ್ಯಕ್ತಿತ್ವ, ಬದುಕು, ಸಾಧನೆಗಳ ಚಿತ್ರಣ ಇಲ್ಲಿದೆ. ಕನ್ನಡದ ಹೆಮ್ಮೆಯಾದ ವಿಜಯ್‌ಗೆ ವಿಜಯ ಕರ್ನಾಟಕ -ಲವಲವಿಕೆಯ ಅಕ್ಷರ ನಮನವಿದು.  
ನನ್ನ ಕತೆ 'ಶ್ರೀದೇವಿ ಮಹಾತ್ಮೆ'ಯನ್ನು ಸಂಚಾರಿಯ ಎನ್‌. ಮಂಗಳಾ ಅವರು ಉತ್ಸಾಹದಿಂದ ರಂಗಕ್ಕೇರಿಸುವ ತಯಾರಿ ಮಾಡಿಕೊಂಡಿದ್ದರು. ಆ ನಾಟಕದ ರಿಹರ್ಸಲ್‌ ನೋಡುವುದಕ್ಕೆ ಹೋದಾಗಲೇ ನಾನು ಮೊದಲಿಗೆ ವಿಜಯ್‌ ಅವರನ್ನು ಕಂಡಿದ್ದು. ಮಿತಭಾಷಿ, ನಗುಮುಖದ ಈ ಹುಡುಗ ನಾಟಕದ ಮುಖ್ಯಪಾತ್ರವನ್ನು ನಿರ್ವಹಿಸಿದ್ದ. ಅವನ ನಟನೆ ನನಗೆ ಇಷ್ಟವಾಗಿತ್ತು. ರಿಹರ್ಸಲ್‌ ಮುಗಿದ ಮೇಲೆ ನನ್ನ ಬಳಿ ಬಂದು, 'ಏನಾದರೂ ಸಲಹೆ ಇದೆಯಾ?' ಎಂದು ವಿನಮ್ರವಾಗಿ ಕೇಳಿದ್ದ. ನಟನೆಯ ಬಗ್ಗೆ ನಾನೇನು ಸಲಹೆ ಕೊಡಬಲ್ಲೆ? ಆದರೆ ಒಂದು ಸಂಗತಿ ಅವನಿಗೆ ತಿಳಿಸಿದೆ. 'ನೀವು ಮಾತುಗಳನ್ನು ಧಾರವಾಡದ ಕನ್ನಡ ತರಹ ಆಡೋದಕ್ಕೆ ಪ್ರಯತ್ನ ಪಡ್ತಿದೀರಾ? ಆದರೆ ನನ್ನದು ಬಳ್ಳಾರಿ ಕನ್ನಡ...' ಎಂದು ಹೇಳಿದೆ. 'ಅದನ್ನು ತಿದ್ದಿಕೊಳ್ಳುವುದು ಹೇಗೆ?' ಎಂದು ಕೇಳಿದ್ದಕ್ಕೆ ನನಗೂ ತಕ್ಷಣಕ್ಕೆ ಉತ್ತರ ಗೊತ್ತಾಗಿರಲಿಲ್ಲ. ಬೆಂಗಳೂರಿನ ಹುಡುಗನಿಗೆ ಈ ಕೂದಲು ಸೀಳುವ ನುಡಿನಡೆಗಳ ವ್ಯತ್ಯಾಸವನ್ನು ತಿಳಿಸುವುದು ಹೇಗೆ? ಕೊನೆಗೆ ನಾನು, 'ಸ್ವಲ್ಪ ರವಿ ಬೆಳಗೆರೆ ಅವರ ವೀಡಿಯೋಗಳನ್ನು ನೋಡಿ. ಅವರು ಬಳ್ಳಾರಿ ಕನ್ನಡವನ್ನು ಸ್ಪಷ್ಟವಾಗಿ ಮಾತಾಡ್ತಾರೆ' ಎಂದು ಸಲಹೆ ಕೊಟ್ಟಿದ್ದೆ. ನಾಟಕದ ಮೊದಲ ಪ್ರದರ್ಶನ ರಂಗಶಂಕರದಲ್ಲಿ ನಡೆದಾಗ ತನ್ನ ಕನ್ನಡವನ್ನು ಸಾಕಷ್ಟು ತಿದ್ದಿಕೊಂಡು ವಿಜಯ್‌ ಅಭಿನಯಿಸಿದ್ದ. ಪ್ರೇಕ್ಷಕವೃಂದ ಸಂಭ್ರಮದಿಂದ ಈ ನಾಟಕವನ್ನು ಸ್ವಾಗತಿಸಿತ್ತು.

## ​

## ವಿಕ ಕನ್ನಡ ಹಬ್ಬದಲ್ಲಿ ವಿಜಯ್‌

ದಾವಣಗೆರೆಯಲ್ಲಿಒಮ್ಮೆ ನಾವಿಬ್ಬರೂ ಸಭೆಯೊಂದಕ್ಕೆ ಅತಿಥಿಗಳಾಗಿ ಆಹ್ವಾನಿತರಾಗಿ ಒಂದೇ ವೇದಿಕೆಯಲ್ಲಿದ್ದೆವು. 'ವಿಜಯ ಕರ್ನಾಟಕ' ದಿನಪತ್ರಿಕೆಯವರು ಕನ್ನಡ ಸಂಭ್ರಮ ಆಚರಿಸಲು ನಾಡಿನಾದ್ಯಾಂತ ಹಮ್ಮಿಕೊಂಡಿದ್ದ ಸಮಾರಂಭಗಳಲ್ಲಿ ಅದೂ ಒಂದಾಗಿತ್ತು. ಆ ದಿನ ವೇದಿಕೆಯಲ್ಲಿ ನನ್ನ ಪಕ್ಕ ಕುಳಿತಿದ್ದ ವಿಜಯ್‌ ಗುಟ್ಟಾಗಿ 'ರಾಷ್ಟ್ರಪ್ರಶಸ್ತಿ ತರುವಂತಹ ಪಾತ್ರವನ್ನು ಸುಲಭವಾಗಿ ಮಾಡಬಹುದು ಸಾರ್‌. ಆದರೆ ಈ ವೇದಿಕೆಯಲ್ಲಿ ಭಾಷಣ ಮಾಡೋಕೆ ಕರೀತಾರಲ್ಲಾ, ಆಗ ಕೈಕಾಲಲ್ಲೆಲ್ಲಾ ನಡುಕ ಬರುತ್ತೆ' ಎಂದು ನಗುತ್ತಾ ಹೇಳಿದ್ದರು. ಅವರ ಮಾತು ಕೇಳಿ ನಂಗೂ ತಡೆಯಲಾರದ ನಗು ಬಂದಿತ್ತು. ಆದರೆ ಅವರ ಭಾವವೇ ಸುಳ್ಳೆನ್ನುವಂತೆ ಅಂದು ಅಚ್ಚುಕಟ್ಟಾಗಿ ಭಾಷಣ ಮಾಡಿದ್ದರು.

[ಪಂಚನಹಳ್ಳಿಯ ವಿಜಯ್ ಎಂಬ ಸಾಮಾನ್ಯ ಹುಡುಗ 'ರಾಷ್ಟ್ರ ಪ್ರಶಸ್ತಿ' ಪಡೆಯುವವರೆಗೆ ಸಾಗಿ ಬಂದ ಹಾದಿ](https://vijaykarnataka.com/entertainment/news/here-is-the-full-details-of-actor-sanchari-vijay/articleshow/83529773.cms)

## ​