[ಭಾರತೀಯರಿಗೆ ‘ವೇದವ್ಯಾಸ’ರು ಬೇಡವೆ?](https://vijaykarnataka43.rssing.com/chan-55889592/article4119-live.html)

**ಮದುವೆಯೆನ್ನುವುದು ಮನುಷ್ಯರು ತಮ್ಮ ಸಮಾಜದ ಒಳಿತಿಗಾಗಿ ತಾವೇ ಮಾಡಿಕೊಂಡ ಒಂದು ಸಾಮಾಜಿಕ ಬಂಧನ. ಆದರೆ ಮಗುವನ್ನು ಹೊಂದಬೇಕೆನ್ನುವ ಬಯಕೆ, ಮದುವೆಯೆಂಬ ಮಾನವ ನಿರ್ಮಿತ ಧಾರ್ಮಿಕ ನಿಯಮವನ್ನು ಮೀರಿದ್ದಾಗಿದೆ.**

'ಬಾಡಿಗೆ ತಾಯ್ತನ' ಎನ್ನುವುದು ಭಾರತೀಯರಿಗೆ ಹೊಸ ಸಂಗತಿಯೇನೂ ಅಲ್ಲ. ಮಹಾಭಾರತದಲ್ಲಿ ಯಥೇಚ್ಛವಾಗಿ ಬಾಡಿಗೆ ತಾಯ್ತನದ ಉದಾಹರಣೆಗಳು ಕಂಡುಬರುತ್ತವೆ. ತಕ್ಷ ಣಕ್ಕೆ ನೆನಪಿಗೆ ಬರುತ್ತಿರುವುದು ಪರಾಶರ ಮುನಿಯ ಕತೆ. ಈತನು ತನ್ನ ವಿದ್ಯೆಯನ್ನು ತನ್ನ ಪುತ್ರನಿಗೆ ಧಾರೆಯೆರೆದು ಕೊಡಬೇಕೆಂದು ನಿಶ್ಚಯಿಸುತ್ತಾನೆ. ಆದರೆ ಅವನಿಗೆ ಸಂತತಿ ಇರುವುದಿಲ್ಲ. ಅವನ ಪತ್ನಿಯ ವಿವರವೂ ಮಹಾಭಾರತದಲ್ಲಿ ಕಾಣುವುದಿಲ್ಲ. ಈತನು ಸತ್ಯವತಿಯನ್ನು ಯಮುನೆಯ ತೀರದಲ್ಲಿ ಭೇಟಿಯಾಗಿ, ಅವಳ ಗರ್ಭವನ್ನು ಬಾಡಿಗೆ ಪಡೆದು, ತನ್ನ ಮಗುವನ್ನು ಮಾಡಿಕೊಳ್ಳುತ್ತಾನೆ. ಅನಂತರ ಆ ಮಗುವನ್ನು ತನ್ನೊಡನೆ ಕರೆದುಕೊಂಡು ಹೋಗುತ್ತಾನೆ. ಆ ಮಗುವಿಗೆ ತನ್ನಿಷ್ಟದಂತೆ ವಿದ್ಯೆಯನ್ನು ಧಾರೆಯೆರೆಯುತ್ತಾನೆ. ಆ ಮಗುವೇ ಮುಂದೆ ವೇದವ್ಯಾಸನಾಗಿ ಜಗದ್ವಿಖ್ಯಾತನಾಗುತ್ತಾನೆ.

ಈ ವೇದವ್ಯಾಸನು ತನ್ನ ಬದುಕಿನಲ್ಲಿ ಸತ್ಯವತಿಯನ್ನು ತಾಯಿಯಾಗಿ ಕಂಡು ಮಗನ ಕರ್ತವ್ಯ ನಿರ್ವಹಿಸುತ್ತಾನಾದರೂ, ಪರಾಶರ ಮುನಿಯು ಸತ್ಯವತಿಯನ್ನು ಪತ್ನಿಯಾಗಿ ಸ್ವೀಕರಿಸಿ ಬಾಳಿದ ವಿವರವಂತೂ ಮಹಾಭಾರತದಲ್ಲಿ ಇಲ್ಲ. ಅವನ ಉದ್ದೇಶ ಕೇವಲ ಸತ್ಯವತಿಯ ಮೂಲಕ ತನ್ನ ವೀರ್ಯಕ್ಕೆ ತಕ್ಕ ಮಗುವನ್ನು ಪಡೆದುಕೊಂಡು ಹೋಗುವುದಷ್ಟೇ ಆಗಿದೆ. ಅದಕ್ಕೆ ಪ್ರತಿಯಾಗಿ ಅವಳ ಮೈಯಿಂದ ಯಾವತ್ತೂ ಸುಗಂಧವು ಹೊಮ್ಮುತ್ತಲಿರಲಿ ಎಂದು ವರವನ್ನು ಕೊಡುತ್ತಾನೆ. ಇದು ನಿಸ್ಸಂಶಯವಾಗಿ ನಾವಿಂದು ಹೇಳುತ್ತಿರುವ 'ಬಾಡಿಗೆ ತಾಯ್ತನ'ದ ಪದ್ಧತಿಯಲ್ಲದೆ ಬೇರೇನೂ ಅಲ್ಲ.

ನಮ್ಮ ಸರಕಾರ ಸದ್ಯದಲ್ಲಿಯೇ ತರಲು ಹೊರಟಿರುವ ಕಾನೂನಿನಲ್ಲಿ ವೇದವ್ಯಾಸನ ಜನನವನ್ನು ಅಕ್ರಮವಾಗಿ ಕಾಣಲಾಗುತ್ತಿದೆ. ಪರಾಶರನು ಸತ್ಯವತಿಯ ಗರ್ಭದಾನ ಪಡೆಯುವುದು ಅಷ್ಟು ಸುಲಭವಂತೂ ಅಲ್ಲವೇ ಅಲ್ಲ. ಪರಾಶರ ಮದುವೆಯಾಗಿ ಪತ್ನಿಯ ಜೊತೆ ಐದು ವರ್ಷ ಬಾಳಿ, ಮಕ್ಕಳಾಗಲಿಲ್ಲ ಎಂದು ನಿರೂಪಿಸಿದ ನಂತರ ಬಾಡಿಗೆ ತಾಯ್ತನಕ್ಕೆ ತೆರೆದುಕೊಳ್ಳಬಹುದಾಗಿದೆ. ಪರಾಶರ ಅದನ್ನೂ ಮಾಡಿದನೆಂದುಕೊಳ್ಳಿ. ಆದರೆ ಬ್ರಾಹ್ಮಣನಾದ ಆತ ತನ್ನದೇ ಬಂಧು-ಬಳಗದಲ್ಲಿ ಯಾರಾದರೂ ಮಹಿಳೆಯನ್ನು ಕೇಳಿಕೊಂಡು ಮಗುವನ್ನು ಪಡೆದುಕೊಳ್ಳಬೇಕೇ ಹೊರತು, ಶೂದ್ರ ಸ್ತ್ರೀಯಾದ ಸತ್ಯವತಿಯ ಬಳಿ ಮಗುವನ್ನು ಪಡೆದುಕೊಳ್ಳುವುದು ಸಾಧ್ಯವೇ ಇಲ್ಲ. ಅಂದರೆ ಅವನು ತನ್ನ ಮತ್ತು ತನ್ನ ಪತ್ನಿಯ ಜಾತಿಯನ್ನು ದಾಟಿ ಮಗುವನ್ನು ಪಡೆಯುವಂತಿಲ್ಲ. ಉಳಿದದ್ದೇನೇ ಇರಲಿ, ಮಗುವನ್ನು ಅವಳಿಂದ ಪಡೆದ ಸಂತೋಷಕ್ಕೆ ಪ್ರತಿಯಾಗಿ ಆಕೆಗೆ ಸುಗಂಧಿಯಾಗಿರುವ ವರವನ್ನು ಕೊಟ್ಟನಲ್ಲವೆ? ಅದಂತೂ ಅಪ್ಪಟ ಕಾನೂನುಬಾಹಿರವಾಗುತ್ತದೆ. ಆ ಕೃತ್ಯಕ್ಕೆ ಪರಾಶರನನ್ನು ನೇರವಾಗಿ ಜೈಲಿಗೆ ಹಾಕಬಹುದಾಗಿದೆ.

ಜಗತ್ತಿನ ಸರ್ವ ಜೀವಿಗೂ ತನ್ನ ಮಗುವೊಂದು ಬೇಕು ಎಂಬ ಬಯಕೆ ಇರುತ್ತದೆ. ಗಂಡು-ಹೆಣ್ಣು, ಜಾತಿ-ಮತ, ಮೇಲು-ಕೀಳು, ದೇಶ-ಕಾಲ ಇಂತಹ ಯಾವ ತಾರತಮ್ಯವೂ ಇಲ್ಲದಂತೆ ಪ್ರತಿಯೊಬ್ಬರೂ ಮಗುವನ್ನು ಹೊಂದಿ, ಅದನ್ನು ಬೆಳೆಸುವ ಸಂತೋಷವನ್ನು ಅನುಭವಿಸಿ, ಅದರ ಮೂಲಕವಾಗಿ ತಮ್ಮ ವಂಶವು ಈ ಭೂಮಿಯಲ್ಲಿ ಉಳಿಯುವುದಕ್ಕಾಗಿ ಬಯಸುತ್ತಾರೆ. ಅದು ಅತ್ಯಂತ ಸಹಜವಾದ ಮತ್ತು ಜಗತ್ತಿಗೆ ಒಳಿತನ್ನು ಉಂಟು ಮಾಡುವಂತಹ ಬಯಕೆಯಾಗಿದೆ.

ಮದುವೆಯೆನ್ನುವುದು ಮನುಷ್ಯರು ತಮ್ಮ ಸಮಾಜದ ಒಳಿತಿಗಾಗಿ ತಾವೇ ಮಾಡಿಕೊಂಡ ಒಂದು ಸಾಮಾಜಿಕ ಬಂಧನ. ಆದರೆ ಮಗುವನ್ನು ಹೊಂದಬೇಕೆನ್ನುವ ಬಯಕೆ, ಮದುವೆಯೆಂಬ ಮಾನವ ನಿರ್ಮಿತ ಧಾರ್ಮಿಕ ನಿಯಮವನ್ನು ಮೀರಿದ್ದಾಗಿದೆ. ಆದರೆ ನಮ್ಮ ಹೊಸ ಕಾನೂನು, ಜೀವಸಹಜ ಮಗುವಿನ ಬಯಕೆಗಿಂತಲೂ, ಮನುಷ್ಯನಿರ್ಮಿತ 'ಮದುವೆ'ಯ ಕಟ್ಟುಪಾಡು ಮುಖ್ಯವೆಂದು ಪ್ರತಿಪಾದಿಸುತ್ತಿದೆ. ಮದುವೆಯಾಗದೆ ಒಟ್ಟಾಗಿ ಬದುಕುವ ಗಂಡು-ಹೆಣ್ಣು ಗರ್ಭದಾನದ ಮೂಲಕ ಮಕ್ಕಳನ್ನು ಪಡೆಯುವಂತಿಲ್ಲ. ಪರಾಶರನಂತೆ ಒಂಟಿಯಾಗಿ ಇರುವ ಗಂಡಸರಂತೂ ಬಾಡಿಗೆ ತಾಯ್ತನದ ಮೂಲಕ ಮಕ್ಕಳನ್ನು ಪಡೆಯುವುದು ತಪ್ಪಾಗುತ್ತದೆ.

ಹಣಕ್ಕೆ ಪರ್ಯಾಯವಾಗಿ ಬಾಡಿಗೆ ತಾಯ್ತನ ಕೊಡುವುದು ನೈತಿಕವಾಗಿ ತಪ್ಪಾಗುತ್ತದೆ ಎನ್ನುವುದು ಸತ್ಯವೆನ್ನಿಸುತ್ತದೆ. ಬಡತನದ ಕಾರಣಕ್ಕಾಗಿ ಹೆಣ್ತನದ ದುರುಪಯೋಗವಾಗಿ, ಹೆಣ್ಣಿನ ಶೋಷಣೆ ನಡೆಯುತ್ತದೆ ಎನ್ನುವ ಮಾತಿನಲ್ಲೂ ಸ್ವಲ್ಪ ಸತ್ಯಾಂಶವಿದೆ. ಆದರೆ ಇದಕ್ಕೆ ಪರಿಹಾರ ಬಡತನ ನಿರ್ಮೂಲನೆ ಮಾಡಿ ಮಹಿಳೆಯನ್ನು ಆರ್ಥಿಕವಾಗಿ ಗಟ್ಟಿಗೊಳಿಸುವುದಾ ಅಥವಾ ಜನರಿಗೆ ಮಕ್ಕಳನ್ನು ಪಡೆದುಕೊಳ್ಳುವ ಅಧಿಕಾರವನ್ನು ಮೊಟುಕುಗೊಳಿಸುವುದಾ?