**ಹೊಸ ವರ್ಷದ ನಿರ್ಣಯಗಳು ಸೋಲುವ ಮುನ್ನ**

## ಹೊಸ ವರ್ಷ ಬಂದಾಗಿದೆ ಹಲವರು ಹೊಸ ರೆಸಲ್ಯೂಷನ್ಸ್‌ಗಳನ್ನು ಕೈಗೊಂಡೂ ಆಗಿದೆ..

ವರ್ಷದ ಹನ್ನೆರಡು ತಿಂಗಳಲ್ಲಿ ಈ ಡಿಸೆಂಬರ್‌ ಹಾಗೂ ಜನವರಿ ತಿಂಗಳುಗಳಿಗೆ ವಿಶೇಷವಾದ ಆಕರ್ಷಣೆಯಿದೆ ಎಂದು ತೋರುತ್ತದೆ. ಕಾರಣ ಉಳಿದ ತಿಂಗಳುಗಳಲ್ಲಿ ನಮ್ಮ ಬಗ್ಗೆ ಯೋಚಿಸದೆ, ಚಿಂತನೆ ಮಾಡದ ನಾವು ಈ ಎರಡು ತಿಂಗಳುಗಳಲ್ಲಿ ಮಾತ್ರ ಜಗತ್ತಿನ ಶ್ರೇಷ್ಠ ಚಿಂತಕರಾಗಿ ಪರಿವರ್ತನೆಗೊಳ್ಳುತ್ತೇವೆ.  
  
ಅದರಲ್ಲೂ ಡಿಸೆಂಬರ್‌ ಕೊನೆಯ ವಾರದಲ್ಲಿ, ಜನವರಿಯ ಮೊದಲ ವಾರದಲ್ಲಿ ಜಗವೆಲ್ಲ ಮಲಗಿರಲು ಇವನೊಬ್ಬನೆದ್ದ ಎಂಬಂತೆ, ಬುದ್ಧನಂತೆ ಎದ್ದು ನಿಲ್ಲುತ್ತೇವೆ. ನಮ್ಮ ಬದುಕನ್ನು ಅರ್ಥಮಾಡಿಕೊಳ್ಳಲು ಆರಂಭಿಸುತ್ತೇವೆ. ನಮ್ಮ ಜೀವನದ, ಉದ್ದೇಶ, ನಮ್ಮ ಆಸೆ, ಆಕಾಂಕ್ಷೆಗಳು, ನಾವು ಮಾಡಬೇಕಾದ ಕೆಲಸಗಳು, ಮುಟ್ಟಬೇಕಾದ ಗುರಿ ಇತ್ಯಾದಿಗಳ ಬಗ್ಗೆ ಯೋಚಿಸುತ್ತೇವೆ. ನಮ್ಮಲ್ಲಿ ಎಲ್ಲಿಲ್ಲದ ಉತ್ಸಾಹ ಹರಿದುಬರುತ್ತದೆ. ಇಷ್ಟು ದಿನ ಎಲ್ಲೋ ಅಡಗಿದ್ದ ನಮ್ಮ ಶಕ್ತಿ, ಸಾಮರ್ಥ್ಯ‌ ಗೋಚರಿಸುತ್ತದೆ. ಜೀವನದ ಬಗ್ಗೆ ಹೊಸ ಹುರುಪು, ಹುಮ್ಮಸ್ಸು ಉಂಟಾಗುತ್ತದೆ. ನಮಗೆ ಅರಿವಿಲ್ಲದಂತೆ ಏನೇನೋ ಸಾಧಿಧಿಸಬೇಕೆಂಬ ಆಸೆ ಚಿಗುರೊಡೆಯುತ್ತದೆ. ಇದು ಡಿಸೆಂಬರ್‌ ಚಳಿಯ ಮಹತ್ವವೆಂದು ಕಾಣುತ್ತದೆ! ಮಾಡಬೇಕೆಂದುಕೊಂಡ ಕೆಲಸಗಳು, ಬದುಕಿನಲ್ಲಿ, ದೇಹದಲ್ಲಿ ಆಗಬೇಕಾಗಿರುವ ಬದಲಾವಣೆಗಳು, ಬಾಕಿ ಉಳಿದಿರುವ ಕೆಲಸಗಳು, ಹೊಸ ಗುರಿಗಳು... ಹೀಗೆ ನೂರೆಂಟು ವಿಷಯಗಳು ನೆನಪಾಗುತ್ತವೆ. ಇವನ್ನೆಲ್ಲ ಈ ವರ್ಷ ಖಂಡಿತ ಮಾಡುತ್ತೇನೆಂದು ನಿರ್ಧಾರವನ್ನೂ ಕೈಗೊಳ್ಳುತ್ತೇವೆ.

ಆದರೆ ಡಿಸೆಂಬರ್‌ನಲ್ಲಿ ಕೈಗೊಳ್ಳುವ ಈ ನಿರ್ಧಾರಗಳು ಹೆಚ್ಚುದಿನ ಉಳಿಯುವುದಿಲ್ಲ. ಕೇವಲ ಒಂದೆರಡು ವಾರದಲ್ಲಿ ತನ್ನ ಶಕ್ತಿಯನ್ನು ಕಳದುಕೊಳ್ಳುತ್ತದೆ. ಜನವರಿ ತಿಂಗಳಲ್ಲಿ ಪಾರ್ಕ್‌, ಉದ್ಯಾನವನ, ಜಿಮ್‌, ಆಟದ ಮೈದಾನ ಇತ್ಯಾದಿ ಸ್ಥಳಗಳಲ್ಲಿ ಹೆಚ್ಚಿನ ಜನರನ್ನು ಕಾಣಬಹುದು. ಸಂಕ್ರಾಂತಿ ಹಬ್ಬದ ಹೊತ್ತಿಗೆ ಈ ಜನಸಂಖ್ಯೆಯಲ್ಲಿ ಅರ್ಧದಷ್ಟು ಕಡಿಮೆಯಾಗಿರುತ್ತದೆ. ಕಳೆದ ವರ್ಷದ ನಿಮ್ಮ ಬದುಕಿನ ಆಗುಹೋಗುಗಳನ್ನು ವಿಮರ್ಶೆಗೆ ಒಳಪಡಿಸಿದಲ್ಲಿ ಇದು ಗೋಚರಿಸುತ್ತದೆ. ಈ ವರ್ಷ ಮಾಡಬೇಕೆಂದು ಇಚ್ಛಿಸುತ್ತಿರುವುದಕ್ಕೂ ಕಳೆದ ಡಿಸಂಬರ್‌ ತಿಂಗಳಿನಲ್ಲಿ ಮಾಡಿದ್ದ ನಿರ್ಧಾರಕ್ಕೂ ಹೆಚ್ಚಿನ ವ್ಯತ್ಯಾಸವಿರುವುದಿಲ್ಲ. ಒಬ್ಬ ವ್ಯಕ್ತಿ ಇಷ್ಟು ಶೀಘ್ರವಾಗಿ, ಕೇವಲ ಒಂದೆರಡು ತಿಂಗಳಲ್ಲಿ ತನ್ನ ನಿರ್ಧಾರವನ್ನು ಮರೆತು, ಎಂದಿನಂತೆ ಹಿಂದಿನ ಜೀವನಕ್ರಮಕ್ಕೆ ಜೋತುಬೀಳಲು ಕಾರಣವೇನು? ನೀವೇ ಕೈಗೊಂಡ ನಿರ್ಧಾರದ ವಿಫಲತೆಯ ಹಿಂದಿನ ಕಾರಣ ಅರ್ಥಮಾಡಿಕೊಳ್ಳದಿದ್ದಲ್ಲಿ, ಈ ವರ್ಷ ಕೈಗೊಳ್ಳುವ ನಿರ್ಣಯಗಳೂ ಜಾರಿಗೆ ಬರುವುದು ಅನುಮಾನ.