**ನೇರ ಮಾರಾಟ ಉದ್ಯಮದ ಗ್ರಾಹಕ ನೀತಿ ಸಂಹಿತೆ**

ಕೆಲವೊಂದು ಅನುಚಿತ ವ್ಯಾಪಾರ ಪದ್ಧತಿಯ ಮೂಲಕ ಬಳಕೆದಾರರನ್ನು ವಂಚಿಸುತ್ತಿದೆ ಎಂಬ ಆಪಾದನೆ ಮೇಲೆ ನೇರ ಮಾರಟದ ಡೈರೆಕ್ಟ್ ಸೆಲ್ಲಿಂಗ್ ದೈತ್ಯ ಆಮ್‌ವೆ ಇಂಡಿಯಾ ಕಂಪನಿಯ ಮುಖ್ಯಸ್ಥರನ್ನು ಇತ್ತೀಚೆಗೆ ಬಂಧಿಸಲಾಗಿತ್ತು. ಈ ಹಿನ್ನೆಲೆಯಲ್ಲಿ ನೇರ ಮಾರಾಟದ ಬಗ್ಗೆ ವಾದವಿವಾದ ನಡೆಯುತ್ತಿದೆ. ಮುಖ್ಯವಾಗಿ ನೇರ ಮಾರಟದ ಉದ್ಯಮ ಬಳಕೆದಾರರ ಹಿತದೃಷ್ಟಿಯಿಂದ ಮಾರಕ ಎಂಬ ಅಭಿಪ್ರಾಯ ವ್ಯಕ್ತವಾಗುತ್ತಿದೆ.

ನೇರ ಮಾರಾಟ ಒಂದು ಬೃಹತ್ ಉದ್ಯಮವಾಗಿದ್ದು ಅನೇಕ ಸಂಸ್ಥೆಗಳು ಲಾಭಗಳಿಸುತ್ತಿವೆ. ನೂರಾರು ಜನರಿಗೆ ಉದ್ಯೋಗ ಸೃಷ್ಟಿಸಿದೆ. ವಿಶೇಷವಾಗಿ ಗೃಹಿಣಿಯರಿಗೆ ಒಂದಿಷ್ಟು ಹಣ ಸಂಪಾದಿ ಸುವ ಮಾರ್ಗವನ್ನು ತೋರಿಸಿಕೊಟ್ಟಿದೆ. ಸುಮಾರು 1.50 ಲಕ್ಷ ಜನರು ಈ ವ್ಯವಹಾರದಲ್ಲಿ ತೊಡಗಿದ್ದಾರೆ. ಇದರಲ್ಲಿ ಶೇಕಡ 50 ಮಹಿಳೆಯರು. ಅಂಕಿ ಅಂಶಗಳ ಪ್ರಕಾರ ಸಂಸ್ಥೆಯ ಎಲ್ಲ ಉತ್ಪನ್ನಗಳನ್ನು ನಮ್ಮ ದೇಶದಲ್ಲೇ ತಯಾರಿಸಲಾಗುತ್ತದೆ. ಅನೇಕ ಮಹಿಳೆಯರು ಸ್ವಾವಲಂಬಿ ಬದುಕು ನಡೆಸಲು ನೇರ ಮಾರಾಟ ಉದ್ಯಮ ಸಹಕರಿಸಿದೆ. ಆದರೆ ಈ ಉದ್ಯಮದಲ್ಲಿ ಅನೇಕ ಲೋಪದೋಷಗಳೂ ಇದೆ. ವಿಶೇಷವಾಗಿ ಬಳಕೆದಾರರ ಹಿತ ದೃಷ್ಟಿಯಿಂದ ನೋಡಿದಾಗ ನೇರ ಮಾರಾಟದ ದುಷ್ಪರಿಣಾಮ ಸಾಕಷ್ಟಿದೆ. ನೇರ ಮಾರಾಟದ ಕಂಪನಿಗಳ ಸರಕುಗಳು ದುಬಾರಿಯಾಗಿದ್ದು ಮುಕ್ತ ಮಾರುಕಟ್ಟೆಯಲ್ಲಿ ದೊರೆಯುವುದಿಲ್ಲ. ಆದರೆ ಅದೇ ಸರಕು ಬೇರೆ ಬ್ರಾಂಡ್ ಹೆಸರಿನಲ್ಲಿ ನೇರ ಮಾರಾಟದ ಬೆಲೆಗಿಂತ ಅರ್ಧ ಬೆಲೆಗೆ ಮಾರುಕಟ್ಟೆಯಲ್ಲಿ ಲಭ್ಯವಿದೆ. ಉದಾಹರಣೆಗೆ ಸೌಂದರ್ಯ ವರ್ಧಕಗಳು, ಶೇವಿಂಗ್ ಕ್ರೀಂ, ಶಾಂಪೂ ಇತ್ಯಾದಿ. ನೇರ ಮಾರಾಟ ಪಿರಮಿಡ್ ಯೋಜನೆಯ ಮತ್ತೊಂದು ರೂಪಾಂತರ ಎಂಬ ಮಾತು ಕೇಳಿ ಬಂದಿದೆ. ನೇರ ಮಾರಾಟದ ಕಂಪನಿಗಳು ತಮ್ಮ ಏಜೆಂಟ್‌ಗಳಿಗೆ ಸರಿಯಾದ ಕಮಿಷನ್ ನೀಡದೆ ಮೋಸ ಮಾಡುತ್ತಿದೆ ಹಾಗೂ ಅನೇಕ ಸರಕುಗಳು ಬಳಕೆದಾರರಿಗೆ ಅಪಾಯಕಾರಿ ಎಂಬ ವರದಿಗಳೂ ಇದೆ. ಈ ಹಿನ್ನೆಲೆಯಲ್ಲಿ ಇಡೀ ನೇರ ಮಾರಾಟ ಉದ್ಯಮವನ್ನು ನಿಯಂತ್ರಣಕ್ಕೆ ಒಳಪಡಿಸಲು ಕೇಂದ್ರ ಸರಕಾರ ಮುಂದಾಗಿದೆ. ಇದಕ್ಕೊಂದು ಕಾನೂನು ಅಗತ್ಯ ಎಂದು ನೇರ ಮಾರಾಟ ಉದ್ಯಮವೇ ಸರಕಾರಕ್ಕೆ ಬೇಡಿಕೆ ಸಲ್ಲಿಸಿದೆ.  
  
ನೇರ ಮಾರಾಟದಲ್ಲಿ ತೊಡಗಿರುವ ಸಂಸ್ಥೆಗಳು ಇಂಡಿಯನ್ ಡೈರೆಕ್ಟ್ ಸೆಲ್ಲಿಂಗ್ ಅಸೋಸಿಯೇಷನ್ (ಐಡಿಎಸ್‌ಎ) ಎಂಬ ಸಂಸ್ಥೆಯನ್ನು ಹುಟ್ಟುಹಾಕಿದ್ದಾರೆ. ಇದಕ್ಕೆ ವಾಷಿಂಗ್‌ಟನ್ ನಗರದಲ್ಲಿರುವ ವಿಶ್ವ ನೇರ ಮಾರಾಟಗಾರರ ಸಂಘಗಳ ಒಕ್ಕೂಟದ ಸದಸ್ಯತ್ವವನ್ನು ಪಡೆದುಕೊಳ್ಳಲಾಗಿದೆೆ. ಐಡಿಎಸ್‌ಎ ಬಳಕೆದಾರರ ಹಿತವನ್ನು ರಕ್ಷಿಸುವ ಸಲುವಾಗಿ ನೀತಿ ಸಂಹಿತೆಯನ್ನು ಜಾರಿಗೊಳಿಸಿದೆ. ಈ ಸಂಹಿತೆಯ ಪ್ರಕಾರ ನೇರ ಮಾರಾಟಗಾರರು ಯಾವುದೇ ರೀತಿಯ ಅನುಚಿತ ವ್ಯಾಪಾರ ಪದ್ಧತಿಯನ್ನು ಅನುಸರಿಸುವಂತಿಲ್ಲ. ಬಳಕೆದಾರರನ್ನು ತಪ್ಪುದಾರಿಗೆ ಎಳೆಯುವ ಯಾವುದೇ ಕೃತ್ಯದಲ್ಲಿ ತೊಡಗುವಂತಿಲ್ಲ. ಸರಕುಗಳನ್ನು ಮಾರಾಟ ಮಾಡುವ ಮುನ್ನ ಮಾರಾಟಗಾರರು ಮತ್ತು ಅವರು ನೇಮಕ ಮಾಡಿರುವ ಏಜೆಂಟ್‌ಗಳು ತಮ್ಮ ಗುರುತನ್ನು ಹೇಳಿಕೊಳ್ಳುವುದು ಕಡ್ಡಾಯ. ಬಳಕೆದಾರರು ಕೇಳದಿದ್ದರೂ, ಮಾರಾಟಗಾರರು ತಮ್ಮ ಹೆಸರು, ಕಂಪನಿಯ ಹೆಸರು, ತಯಾರಿಸುವ ಪದಾರ್ಥಗಳು, ಸರಕುಗಳು ಇತ್ಯಾದಿ ಬಗ್ಗೆ ಮಾಹಿತಿ ಒದಗಿಸಬೇಕು. ಮಾರಾಟ ಮಾಡುವ ಮುನ್ನ ಸರಕುಗಳ ಬಗ್ಗೆ ಮಾಹಿತಿ ನೀಡುವುದು, ಅದರ ಬೆಲೆ, ಉಪಯೋಗಿಸುವ ರೀತಿ, ಗ್ಯಾರಂಟಿ, ವಾರೆಂಟಿ ಇತ್ಯಾದಿ ಬಗ್ಗೆ ವಿವರ ನೀಡಬೇಕು. ಖರೀದಿಸಿದ ವಸ್ತು ಸಮಪರ್ಕವಾಗಿಲ್ಲದಿದ್ದರೆ ಅದನ್ನು ಹಿಂತಿರುಗಿಸುವ ಹಕ್ಕು ಗ್ರಾಹಕರಿಗೆ ಇದೆ ಎಂಬುದನ್ನೂ ತಿಳಿಸಬೇಕು. ಎಷ್ಟು ದಿನದಲ್ಲಿ ಅದನ್ನು ಹಿಂತಿರುಗಿಸಬೇಕು ಎಂಬುದನ್ನು ವಿವರಿಸಬೇಕಾದ್ದು ಮಾರಾಟಗಾರರ ಜವಾಬ್ದಾರಿ.