ಬಳಕೆದಾರರು ಯಾವುದು ಒಂದು ನಿರ್ದಿಷ್ಟ ಸರಕನ್ನು ಕೇಳಿದ್ದರೂ ಮಾರಾಟಗಾರರು ಇನ್ಯಾವುದೋ ಸರಕನ್ನು ವಿತರಿಸುವುದು ಸಾಮಾನ್ಯ. ಇದರ ಬಗ್ಗೆ ಸಾಕಷ್ಟು ದೂರುಗಳು ದಾಖಲಾಗುತ್ತಿದೆ. ವಿಶೇಷವಾಗಿ ಆನ್‌ಲೈನ್ ಮೂಲಕ ಖರೀದಿಸಿದಾಗ ನೀವು ಕೇಳಿದ್ದೇ ಒಂದು, ನಿಮಗೆ ಬಂದು ಸೇರುವುದೇ ಮತ್ತೊಂದು. ಇದನ್ನು ತಪ್ಪಿಸಲು ಸಂಹಿತೆಯಲ್ಲಿ ಕೆಲವೊಂದು ನಿಯಮ ಸೇರಿಸಲಾಗಿದೆ. ಬಳಕೆದಾರರು ಯಾವ ಸರಕನ್ನು ಆಯ್ಕೆ ಮಾಡಿಕೊಳ್ಳುತ್ತಾರೊ ಅದರ ವಿವರವನ್ನು ಆರ್ಡ್‌ರ್ ನಮೂನೆಯಲ್ಲಿ ದಾಖಲಿಸುವುದು ಮಾರಾಟಗಾರರ ಜವಾಬ್ದಾರಿ. ಅದಕ್ಕೆ ಮಾರಾಟಗಾರರು ಮತ್ತು ಬಳಕೆದಾರರು ಇಬ್ಬರೂ ಸಹಿ ಮಾಡಬೇಕು. ಒಂದು ಪ್ರತಿಯನ್ನು ಬಳಕೆದಾರರಿಗೆ ನೀಡಬೇಕು. ಜತೆಗೆ ಮಾರಾಟದ ಷರತ್ತುಗಳನ್ನು ಪೂರ್ಣವಾಗಿ ವಿವರಸಿ, ಬಳಕೆದಾರರು ಕೇಳುವ ಪ್ರಶ್ನೆಗಳಿಗೆ ಉತ್ತರಿಸಬೇಕು. ಈ ಬಗ್ಗೆ ಬಳಕೆದಾರರ ಅನುಮಾನಗಳನ್ನು ಪರಿಹರಿಸುವುದು ಮಾರಾಟಗಾರರ ಜವಾಬ್ದಾರಿ.  
  
ಬಳಕೆದಾರರು ಖರೀದಿಸುವ ಸರಕುಗಳನ್ನು ಹೇಗೆ ಬಳಸಬೇಕು, ಅದರಲ್ಲಿರುವ ಆಂಶಗಳು ಯಾವುವು ಇತ್ಯಾದಿ ವಿವರವನ್ನು ಬಳಕೆದಾರರಿಗೆ ತಿಳಿಸಬೇಕು. ಇದಕ್ಕಾಗಿ ಸಿದ್ದಪಡಿಸಿರುವ/ಮುದ್ರಿಸಿರುವ ಕಾಗದ ಪತ್ರ ಇತ್ಯಾದಿಯನ್ನು ಬಳಕೆದಾರರಿಗೆ ನೀಡಬೇಕು. ಅದರಲ್ಲಿ ಯಾವುದೆ ಗೊಂದಲ ಇರಬಾರದು. ಅನೇಕ ಮಾರಾಟಗಾರರು ತಾವು ತಯಾರಿಸುವ ಅಥವಾ ಮಾರಾಟ ಮಾಡುವ ಸರಕು ಪ್ರತಿಷ್ಟಿತ ಸಂಸ್ಥೆಗಳಿಂದ ಮಾನ್ಯತೆ ಪಡೆದಿದೆ ಎಂದು ಹೇಳಿ ಸರಕನ್ನು ಮಾರಾಟ ಮಾಡುವುದುಂಟು. ವಾಸ್ತವವಾಗಿ ಆರೀತಿ ಮಾನ್ಯತೆ ಅಥವಾ ಮನ್ನಣೆ ಇರಲಾರದು. ಆದರೆ ಅದನ್ನು ನಿಜವೆಂದು ಭಾವಿಸುವ ಬಳಕೆದಾರರೇ ಹೆಚ್ಚಾಗಿರುವುದರಿಂದ ನೇರ ಮಾರಾಟದ ಉದ್ಯಮಕ್ಕೆ ಧಕ್ಕೆ ಉಂಟಾಗಿದೆ. ಇದನ್ನು ತಪ್ಪಿಸಲು ಸಂಹಿತೆಯಲ್ಲಿ ಮಾರಾಟಗಾರರ ಮೇಲೆ ನಿರ್ಬಂಧ ಹೇರಲಾಗಿದೆ. ಮಾನ್ಯತೆ ಅಥವ ಮನ್ನಣೆಗೆ ಸೂಕ್ತ ದಾಖಲಾತಿ ಇಲ್ಲದೆ ಅದನ್ನು ಬಳಕೆದಾರರಿಗೆ ಬಣ್ಣಕಟ್ಟಿ ಹೇಳುವಂತಿಲ್ಲ. ಮಾನ್ಯತೆ ಬಗ್ಗೆ ಪೂರ್ಣ ದಾಖಲೆಗಳನ್ನು ಒದಗಿಸಬೇಕು.

ಒಂದೇ ಉಪಯೋಗದ ಅನೇಕ ಬ್ರಾಂಡ್ ಸರಕುಗಳು ಮಾರು ಕಟ್ಟೆಯಲ್ಲಿ ಲಭ್ಯ. ಆದರೆ ನೇರ ಮಾರಾಟಗಾರರು ತಮ್ಮ ಸಂಸ್ಥೆಯು ತಯಾರಿಸಿರುವ ಸರಕು ಹಾಗೂ ಮತ್ತೊಂದು ಕಂಪನಿಯ ಸರಕುಗಳನ್ನು ಹೋಲಿಸಿ ಇತರೆ ಬ್ರಾಂಡ್‌ನಲ್ಲಿರುವ ಕೊರತೆ ಅಥವ ಲೋಪವನ್ನು ವೈಭವೀಕರಿಸಿ ಬಳಕೆದಾರರು ಅದನ್ನು ಖರೀದಿಸದಂತೆ ಮಾಡಬಾರದು. ಬೇಕೆಂದೆ ಇತರೆ ಬ್ರಾಂಡ್ ಸರಕಿನಲ್ಲಿರುವ ತೊಂದರೆಯನ್ನು ಉದಾಹರಣೆಯಾಗಿ ಹೇಳುವಂತಿಲ್ಲ. ಗ್ರಾಹಕ ಸಂರಕ್ಷಣಾ ನೀತಿ ಸಂಹಿತೆಯನ್ನು ಜಾರಿಗೊಳಿಸುವುದು ಕಂಪನಿಯ ಕರ್ತವ್ಯ. ಎಲ್ಲ ಸದಸ್ಯ ಕಂಪನಿಯಲ್ಲೂ ಒಬ್ಬ ಅಧಿಕಾರಿಯನ್ನು ನೇಮಕಮಾಡಿ, ನೀತಿ ಸಂಹಿತೆಯನ್ನು ಉಲ್ಲಂಘಿಸದಂತೆ ನೋಡಿಕೊಳ್ಳತಕ್ಕದ್ದು. ನೀತಿ ಸಂಹಿತೆಯ ಅನುಷ್ಟಾನದಲ್ಲಿ ವ್ಯತ್ಯಾಸವಿದ್ದರೆ ಬಳಕೆದಾರರು ನೇರವಾಗಿ ಕಂಪನಿಗೆ ಅಥವಾ ಐಎಸ್‌ಡಿಎಗೆ ದೂರು ನೀಡಬಹುದಾಗಿದೆ. ದೂರುಗಳನ್ನು ಇಂತಿಷ್ಟು ದಿನದಲ್ಲಿ ಪರಿಗಣಿಸಲಾಗುತ್ತದೆ. ಇದಲ್ಲದೆ ಬಳಕೆದಾರರ ವೈಯಕ್ತಿಕ ಮಾಹಿತಿಯನ್ನು ಯಾರಿಗೂ ನೀಡಬಾರದು ಎಂದು ಸಂಹಿತೆ ಹೇಳುತ್ತದೆ. ನೇರ ಮಾರಾಟದಲ್ಲಿ ತೊಡಗಿರುವ ಕೆಲವು ಕಂಪನಿಗಳು ಮೋಸ ಮತ್ತು ವಂಚನೆಯಲ್ಲಿ ತೊಡಗಿರಬಹುದು. ಆದರೆ ಬಳಕೆದಾರರ ಹಿತವನ್ನು ರಕ್ಷಿಸಲು ಐಎಸ್‌ಡಿಎ ಮಾಡಿರುವ ಪ್ರಯತ್ನವನ್ನು ಅಲ್ಲಗೆಳೆಯುವಂತಿಲ್ಲ.