ತನಿಯ ಹೇಳಿಕೊಳ್ಳಲಾಗದ ಸಂಕಟದೊಂದಿಗೆ ತನ್ನ ಭವಿಷ್ಯದ ಬಗ್ಗೆ ಚಿಂತಾಕ್ರಾಂತನಾಗಿ ಹುಟ್ಟು ಹಾಕುತ್ತಿದ್ದ. ಅವರ ಮಾತು ಕತೆ ಮುಗಿಯಿತಿರಬೇಕು. ಬದಿಗೆ ತಿರುಗಿಸೆಂದು ಕೈ ಸಣ್ಣೆಯ ಮೂಲಕ ಜನಾರ್ಧನ ಸೂಚಿಸಿದ.ತನಿಯನ ಬದುಕಿನ ತೇಲುವ ದೋಣಿ ಬದಿಗೆ ಸರಿಯುತ್ತಿತ್ತು. ಎಲ್ಲರೂ ದೋಣಿಯಿಂದಿಳಿದರು. ಜನಾರ್ಧನ ಬೆಚ್ಚಗಿನ ನೂರರ ನೋಟೊಂದನ್ನು ತನಿಯನ ಕಿಸೆಗೆ ತುರುಕಿ " ಬರಲಾ?" ಎಂದು ಕೇಳಿ ಉಳಿದವರನ್ನು ಕಟ್ಟಿಕೊಂಡು ಕಾರಿನಡೆಗೆ ನಡೆದ. ಬದುಕು ಮುಗಿಸುವ ಕೊನೆಯ ಕಾಸಿದು ಎಂದನಿಸಿತು ತನಿಯನಿಗೆ. ಆ ಗರಿ ನೋಟನ್ನು ಸೊಂಟಕ್ಕೆ ತುರುಕಿಕೊಂಡು ನದಿಯ ಮಧ್ಯಕ್ಕೆ ಹುಟ್ಟು ಹಾಕಿದ.ಆ ದಿನ ಪೂರ್ತಿ ನೀರಲ್ಲೇ ಕಳೆದ. ಅವನ ಮನಸ್ಸಿನೊಳಗಿನ ಹೋಯ್ದಾಟ, ಸಂಕಟವನ್ನು ಒಬ್ಬನೇ ನದಿಯಲ್ಲಿ ಹೇಳಿಕೊಂಡು ಅತ್ತ.

ಮರು ದಿನ ದೊಡ್ಡ ಮಿಷಿಿನ್ಗಳು, ಟ್ರೈಲರ್ಗಳು ನದಿಯ ಬಳಿಗೆ ಬಂದವು. ದೊಡ್ಡ ಶಬ್ದ ಮಾಡುತ್ತಾ ನದಿಯನ್ನು ಕೊರೆಯ ತೊಡಗಿದವು. ಮೂರು ದಿನಗಳಲ್ಲಿ ಜೇಸಿಬಿಗಳು. ಬಂದು ಮಣ್ಣನ್ನು ರಾಶಿ ಮಾಡಿ ಸುರುವತೊಡಗಿತು. ತನಿಯ ಒಬ್ಬನೇ ಕುಳಿತು ನದಿಯನ್ನು ನೋಡಿ ಅಳತೊಡಗಿದ. ನದಿಯ ಚಿತ್ರಣವೇ ಬದಲಾಗಿ ನೀರೆಲ್ಲಾ ರಾಡಿಯಾಗಿ ರಕ್ತ ವರ್ಣದಂತೆ ಗೋಚರಿಸಿದರೆ, ತನಿಯ 'ನದಿ ಅಳುತ್ತಿದೆ' ಎಂದೇ ವ್ಯಾಖ್ಯಾನ ಹೇಳಿದ. ಇನ್ನೊಂದು ವಾರದಲ್ಲಿ ಪಿಲ್ಲರ್‌ ಹಾಕುವ ರೂಪುರೇಷೆಗಳು ತಯಾರಾಯಿತು.

ಕೆಲವೇ ದಿನಗಳಲ್ಲಿ ಅಲ್ಲೊಂದು ದೊಡ್ಡ ಜನಾರ್ಧನನ ಕೈ ಮುಗಿದು ನಗುವ ಕಟೌಟ್‌ ಬಿತ್ತು. ಇಡೀ ಜಗತ್ತೇ ತನಿಯನಿಗೆ ತಿರುಗಿ ಬಿದ್ದಂತೆ ಅನಿಸತೊಡಗಿತು. ಖಿನ್ನನಾಗಿ. ಎಲ್ಲಿಗೂ ಹೋಗದೆ, ಒಬ್ಬಂಟಿ ನದಿಯಲ್ಲಿ ಕಾಲ ಕಳೆಯತೊಡಗಿದ.

ಆ ದಿನ ಪಿಲ್ಲರ್‌ಗಳು ಪೂರ್ಣಗೊಂಡು ಸೇತುವೆಗೆ ಅಡ್ಡ ಸ್ಲಾಬ್‌ ಹಾಕುವ ದಿನ. ಜನಾರ್ಧನ ಕಾರು ಬಂದು ನಿಂತಿತು. ಒಂದಿಬ್ಬರು ಇಳಿದಾದ ಬಳಿಕ, ಕಾವಿ ಉಟ್ಟ ಸನ್ಯಾಸಿಯೊಬ್ಬ ಇಳಿದ. ದೂರದಲ್ಲೇ ಕುಳಿತು ಗಾಳ ಹಾಕುತ್ತಿದ್ದ ತನಿಯ ಅವರನ್ನೇ ದಿಟ್ಟಿಸುತ್ತಿದ್ದ. ಸುಮಾರು ಹೊತ್ತು ಅವರು ಸೇತುವೆಯ ಬದಿಯಲ್ಲಿ ನಿಂತು ಗಹನವಾಗಿ ಚರ್ಚಿಸುತ್ತಿದ್ದರು. ಜನಾರ್ಧನ ಏನೆನೋ ಗಾಳಿಯಲ್ಲಿ ಕೈ ಬೀಸಿ ಪೋನಿನಲ್ಲಿ ಮಾತನಾಡುತ್ತಿದ್ದ. ಸ್ವಲ್ಪ ಹೊತ್ತಿನಲ್ಲಿ ಹಿಂದಿನಿಂದ ಕಪ್ಪು ಬಣ್ಣದ ಓಮಿನಿ ಕಾರೊಂದು ಶರವೇಗದಲ್ಲಿ ನುಗ್ಗಿತು. ನಾಲ್ಕೈದು ಗೂಂಡಾಗಳು ಕಾರಿನಿಂದಿಳಿದರು. ಕಣ್ಣಿಗೆ ಬಟ್ಟೆ ಕಟ್ಟಿದ ಯಾವುದೋ ಸಣ್ಣ ಬಾಲಕನನ್ನು ತಂದು ಇಳಿಸಿದರು. 'ಇಲ್ಲೇನೋ ಅಪಾಯ ಸಂಭವಿಸಲಿದೆಯೆಂದು' ತನಿಯನ ಸುಷುಪ್ತಿಯೊಂದು ಒತ್ತಿಹೇಳತೊಡಗಿತ್ತು. ನನ್ನ ಬದುಕು ಈ ಸೇತುವೆ ಉದ್ಭಾಟನೆಗೊಳ್ಳುವುದರೊಳಗಾಗಿ ಮುಗಿದು ಹೋಗಲಿದೆ. ನಿಷ್ಪಪ್ರಯೋಜಕ ಬಾಳು ಯಾರಿಗಾದರೂ ಸಾರ್ಥಕವಾಗಲೇ ಬೇಕು. ಬಹುಶಃ ಆ ಮಗುವನ್ನು ಇವರು ಕೊಲ್ಲಬಹುದು, ಇಲ್ಲದಿದ್ದರೆ ಈ ಪರಿಸ್ಥಿತಿ ಏನಾದರೂ ಅಪಾಯವನ್ನು ತಂದೊಡ್ಡಬಹುದು ಎಂಬುವುದು ತನಿಯನ ಲೆಕ್ಕಾಚಾರ. 'ಆದದ್ದಾಗಲಿ ಈ ಬಾಲಕನ್ನು ರಕ್ಷಿಸಲೇ ಬೇಕು' ಎಂದು ತೀರ್ಮಾನಿಸಿ ತನಿಯ ಮೆಲ್ಲಗೆ. ಮರೆಯಿಂದ ಹೊರ ಬಂದ. ಅಷ್ಟರಲ್ಲೇ ಒಬ್ಬ ಕಾರಿನಿಂದ ಉದ್ದ ತಲವಾರೊಂದು ತಂದು ಸನ್ಯಾಸಿಯ ಕೈಗೆ ಕೊಟ್ಟ. 'ಹೊತ್ತು ಮೀರಿತು' ಎಂದು ತಿಳಿಯುವಷ್ಟರಲ್ಲೇ ತನಿಯ ಚಂಗನೆ ಹಾರಿ, ಜೋರಾಗಿ ಬೊಬ್ಬೆ ಹಾಕತೊಡಗಿದ.