**ಬದುಕು ಮಾಯೆಯ ಆಟ**

"ಈ ದುಗ್ಗಾನಿ ಹೆಂಗ್ಸೂರ್ನ ದುಡಿಯಾಕ ಕಳ್ಳಬಾರ್ದು ಅನ್ನೂದ ಇದಕನೋಡ. ಸೊಟ್ಟ ನೂರ-ನೂರಾಯಿಪ್ಪತ್ತೂಪಾಯ್ಕ ಸಂಸಾರ ಮೂರಾಬಟ್ಟಿ ಆಗು ಹ್ಹಾರೆವು ಇದ. ಊರ ಮಂದಿ ಉಂಡ ಮಲಗೂ ಹೊತ್ತಾದ್ರೂ ಮನಿಗೆ ಬರ್ಲಾರದಂತಾ ಕೆಲಸಾ ಏನಿದ್ದೀತು ಈ ಲೌಡಿದೂ...' ತನ್ನ ಮನೆಯ ಖೋಲಿಯಲ್ಲಿ ಮಂಚದ ಮೇಲೆ ಮಲಗಿದ್ದ ಲೇಶಪ್ಪ. ಹೆಂಡತಿ ಚಿನ್ನಪ್ಪಳಿಗೆ ಹೀಗನ್ನುತ್ತಾ ಎದ್ದು ಗೋಡೆಗೆ ಬೆನ್ನು ಆನಿಸಿ ಕುಳಿತ.

ಖೋಲಿ ಭಾಗಶಃ ಕತ್ತಲಿನಿಂದ ತುಂಬಿತ್ತು. ಅವನ ಕೈ ಅಳತೆಯ ದೂರದಲ್ಲಿ ಕುರ್ಚಿಯೊಂದರ ಮೇಲೆ ಇಡಲಾಗಿದ್ದ ಚಿಮುಣಿ ಅಲ್ಲಿನ ಕತ್ತಲು ನುಂಗಲು ಹೆಣಗುತ್ತಿದ್ದದ್ದನ್ನ ಕಂಡು ಅದೆಂತದೋ ಅಸಹನೆ ಹುಟ್ಟಿಸಿಕೊಂಡು ಆ ಚಿಮುಣಿಯ ಬುಡ್ಡಿ ಏರಿಸಿ ಸಾಕಷ್ಟು ಬೆಳಕು ಮಾಡಿಕೊಂಡ. ಮಂಚದ ಮೇಲೆ ಹಾಸಿದ್ದ ಹಾಸಿಗೆ ಮಾಸಿದಂತಾಗಿತ್ತು. ಅದರ ಸುತ್ತಲೂ ಎಲ್ಲೆಂದರಲ್ಲಿ ಸುಸ್ಥಿತಿಯಲ್ಲಿರದ ಸಣ್ಣ ಸಣ್ಣ ಐಯಂಟ್‌ಮೆಂಟ್‌ನ ಟ್ಯೂಬು, ಔಷಧಿ ಬಾಟಲಿ, ಗುಳಿಗೆಯ ಚೀಟಿ-ಚಿಪ್ಪಾಟಿ, ಸೇದಿ ಕಿರಿದಾಗಿಸಿದ ಬೀಡಿ ತುಂಡು, ನೀರಿನ ಚರಗಿ, ಲೋಟ, ಉಂಡು ಕೈತೊಳೆದುಕೊಂಡ ತಾಟು, ಆ ತಾಟಿನಲ್ಲಿ ಉಳಿದುಕೊಂಡ ಮುಸುರಿ ತಿನ್ನಲು ಜುಯೈೆಂದು ಹಾರುತ್ತಿದ್ದ ನೊಣಗಳ ಹಿಂಡು-ಇದೆಲ್ಲಾ ಗಲೀಜು ಕಂಡು ಮನಸ್ಸಿಗೆ ಪಿಚ್ಚೆನಿಸಿ ಚಿಟ್ಟನೇ ಚೀರಬೇಕೆನಿಸಿತು ಅವನಿಗೆ. ಆದರೆ ಚೀರಲು ಮನಸ್ಸು ಮಾಡಲಿಲ್ಲ. ಹೆಂಡತಿ ಮೊದಲಿನಂತಿದ್ದರೆ ಈ ಖೋಲಿ ನಿಜಕ್ಕೂ ಹೀಗಿರುತ್ತಿರಲಿಲ್ಲ ಅಂದುಕೊಂಡ.

ಕ್ಷಣ ಕ್ಷಣಕ್ಕೂ ಹೆಂಡತಿಯ ಮೇಲಿನ ಸಂಶಯದ ದೆಸೆಯಿಂದ ಭುಗಿಲೇಳುತ್ತಿದ್ದ ಕ್ರೋಧವನ್ನ ತಹಬಂದಿಗೆ ತಂದುಕೊಳ್ಳಲು ಏನಾದರೂ ಮಾಡಬೇಕೆನಿಸಿ ತನ್ನ ತಲೆದಿಂಬಿನ ಕೆಳಗಿರುವ ಬೀಡಿಕಟ್ಟಿನಿಂದ ಒಂದು ಬೀಡಿ ಹಿರಿದ. ಅದನ್ನ ಅಂಗೈಗಳ ಮಧ್ಯೆ ಇಟ್ಟು ತನ್ನ ಹದಕ್ಕೆ ಒಗ್ಗುವಂತೆ ನಾಜೂಕಾಗಿ ಉಜ್ಜಿ ಚಿಮುಣಿಯ ಬೆಂಕಿಯಿಂದ ಅದರ ಮೂಗು ಸುಟ್ಟು ಬಾಯಲ್ಲಿಟ್ಟುಕೊಂಡು ಜುರಿ ಎಳೆಯತೊಡಗಿದ. ಬೀಡಿಗೆ ಹೊತ್ತಿಕೊಂಡಿದ್ದ ಬೆಂಕಿ ಆತನ ಬೆರಳುಗಳಿಗೆ ತಾಗೊವಷ್ಟು ಕಿರಿದಾಗೋವರೆಗೂ ಬೀಡಿ ಸೇದುತ್ತಾ, ಗೋಣು ಮೇಲೆತ್ತಿ ವಿಧವಿಧವಾಗಿ ಹೊಗೆಬಿಟ್ಟು ಕೊಂಚ ನಿರಾಳನಾದಂತೆ ಪಲ್ಲವಿಸಿದ. ಮರುಕ್ಷಣವೇ ತಾನು ಬಲಗಾಲು ಊನು ಮಾಡಿಕೊಂಡು ಹಗಲಿರುಳಿನ ವ್ಯಸನವಿಲ್ಲದೇ ಕುಳಿತೋ, ಮಲಗಿಯೋ ಟೈಮು ದೂಡುತ್ತಿರುವಾಗ ಯಾವುದೋ ಒಂದು ರೀತಿಯಲ್ಲಿ ದುಡಿದು ಸಲಹುತ್ತಿರುವ ಹೆಂಡತಿಯ ಮೇಲೆ ವಿನಾಕಾರಣ ಪಿತ್ತ ನೆತ್ತಿಗೇರಿಸಿಕೊಳ್ಳುತ್ತಿರುವ ತನ್ನ ಪ್ರಸ್ತುತ ಅಸಹಾಯಕತೆಗೆ ಏನನ್ನೂ ಮಾಡಲಾಗದೇ ತನ್ನ ಬಲಗೈ ಮುಷ್ಠಿಯಿಂದ ಎರಡು ಬಾರಿ ಮಂಚಕ್ಕೆ ಗುದ್ದಿದ.