“ರಾತ್ರಿಯೆಲ್ಲಾ ಹರಗ್ಯಾಡಿ ಬಂದು. ಹ್ಯಾಂಗ್‌ ಬಿದ್ಕೊಂಡಾಳ ನೋಡ ಬೋಸಡಿ' ಅಂತ ಮನಸ್ಸಿನಲ್ಲಿ ಅಂದಕೊಂಡು ತನ್ನ ಎಡಗಾಲಿನಿಂದ ಆಕೆಯ ದುಬ್ಬಕ್ಕೆ ತಿವಿದ ಆಕೆ ಹೌಹಾರಿ ದಡಗ್ಗನೇ ಎದ್ದು ಕುಳಿತು ಹುಬ್ಬು ಹಾರಿಸಿ ಏನು? ಎಂದು ಸಂಜ್ಞೆ ಮಾಡಿದಳು. ಲೇಶಪ್ಪ ತನ್ನ ಬಲಗೈನ ಕಿರುಬೆರಳು ತೋರಿಸಿದ. ಆಕೆ ಎದ್ದು ಅವನ ಎಡಗೈ ಎತ್ತಿ ತನ್ನ ಭುಜದ ಮೇಲಿರಿಸಿ ಬಲಗೈ ಸಹಾಯದಿಂದ ಆತನ ನಡ ಹಿಡಿದುಕೊಂಡು ನಡೆಯಲು ಮುಂದಾದಳು. ಲೇಶಪ್ಪ ಆಕೆಯಿಂದ ಕೊಸರಿಕೊಂಡು ಅಲ್ಲೇ ಮಂಚದ ಮಗ್ಗಲಲ್ಲಿ ಬಿದ್ದಿದ್ದ ಕೋಲನ್ನು ಬಲ ಬಗಲಲ್ಲಿ ಇಟ್ಟುಕೊಂಡು ನಾಲ್ಕು ಹೆಜ್ಜೆ ನಡೆಯುವಷ್ಟರಲ್ಲಿ ಕಾಲಿಗೆ ಏನೋ ತಾಗಿ ನೋವಿನಿಂದ ನರಳಿದ. ಚಿನ್ನವ್ವ ಈ ಬಾರಿ ಅವನ ಸಿಟ್ಟು-ಸೆಡುವು ಲೆಕ್ಕಿಸಿದೇ ಹಿತ್ತಲಿಗೆ ಒಯ್ದು ಅವನ ಹೇಲುಚ್ಚಿಯ ಕರ್ಮಗಳನ್ನ ಮುಗಿಸಿಕೊಂಡು ಬಂದು ಮತ್ತದೇ ಮಂಚದ ಮೇಲೆ ಕೂಡಿಸಿದಳು. “ಇವತ್ತ ಹುಬ್ಬಿಗೆ ಹೋಗಿಬರೂಣು. ಅಲ್ಲೇ ಚೋಲೋ ಡಾಕ್ಟರ್‌ ಅದಾರಂತ ನಿನ್ನ ತರ್ಸಗೊಂಡು ಬರ್ತೀನಿ. ಯಾಡ ಜರಗಿ ಜಳಕಾ ಮಾಡಿ, ಒಂದೀಟ ಉಪ್ಪಿಟ ಮಾಡಿ ತಿಂದು ಹೋಗೂಣ' ಅಂದಳು. 'ನಾ ಎಲ್ಯೂ ಬರೂದಿಲ್ಲ. ನನ್ನ ತೊಡಿಬ್ಯಾಡ. ನಾನ...” ಲೇಶಪ್ಪ ಅನ್ನುತ್ತಿದ್ದ ಮಾತನ್ನು ತಡೆದು "ನೀ ಏನರ ಅನ್ಕೋ ಮಾರಾಯ್ಯ. ಇವತ್ತೊಂದಿನಾ ಸುಮ್ನ ಬಾ...' ಅಂತ ಚಾಲುವರೆದಳು. ಲೇಶಪ್ಪ ಮೌನವಹಿಸಿದ.

ಖೋಲಿಯೊಳಗೆ ಬಿಸಿಲಿನ ಬಿಲ್ಲೆ ಬೀಳುತ್ತಲೇ ಅದರ ಪ್ರಖರತೆಯಿಂದ ಉಂಟಾದ ರುಳಕ್ಕೆ ಕಸ್ತೂರಿ ಎದ್ದು ಕುಳಿತು "ಅವ್ವಾ' ಎಂದಳು. ಅಷ್ಟು ದೂರದಿಂದ ತೇಲಿಬಂದ 'ಓ' ಎನ್ನುವ ದನಿಯನ್ನು ಕಣ್ಣು ತಿಕ್ಕಿಕೊಳ್ಳುತ್ತಾ ಓಡುನಡುಗೆಯಲ್ಲಿ ಹಿಂಬಾಲಿಸಿದಳು. ಒಬ್ಬಂಟಿಯಾದ ಲೇಶಪ್ಪ ಪುನಃ ತನ್ನ ಮೂಲ ಚಿಂತೆಯಲ್ಲಿ ಮುಳುಗಿದ. “ಅವಂದ್ರೋಳಗ ಇಕಿ ಏನ್‌ ಕಂಡಾಳ ಕಸಬಿ' ಅಂತ ಚಿನ್ನವಳ ನಡವಳಿಕೆಯನ್ನ ಹಳಿಯತೊಡಗಿದ್ದಾಗ ಚಿನ್ನವ್ವ ತಾಟಿನಲ್ಲಿ ಉಪ್ಪಿಟು ತಂದಿಟ್ಟು ಲಗುಲಗು ತಿನ್ನಲು ಹೇಳಿ ಅಲ್ಲೇ ಗಳದ ಮೇಲೆ ಒಣಹಾಕಿರುವ ಅವನ ಚಡ್ಡಿ-ಬನಿಯನ್‌, ಲುಂಗಿ-ಅಂಗಿ ಪಕ್ಕದಲ್ಲಿಟ್ಟು "ತಯಾರಾಗ' ಅಂದಳು. ಅದಕ್ಕವನು 'ಹ್ಹುಂನೂ' ಅನ್ನಲಿಲ್ಲ 'ಹ್ಞಾಂನೂ' ಅನ್ನಲಿಲ್ಲ.

ಚಿನ್ನಪ್ಪ ಈ ಮೊದಲೇ ನಿಶ್ಚಯಿಸಿದಂತೆ ಲೇಶಪ್ಪ ಮತ್ತು ಕಸ್ತೂರಿಯನ್ನ ಕರೆದುಕೊಂಡು ಹಂಗೋ ಹಿಂಗೋ ಹುಬ್ಬಳ್ಳಿಯ ಗಡಿಗಿ ದವಾಖಾನೆಗೆ ತಲುಪಿ ರಿಶಪ್‌ನಿಷ್ಟ್‌ ಕೌಂಟರ್‌ನಲ್ಲಿ ಕುಳಿತಾಗ ಕರೆಕ್ಟ್‌ ಒಂದು ಗಂಟೆಯಾಗಿತ್ತು. ಬಸ್‌ನಲ್ಲಿ ಉಂಟಾದ ದಡಕಿಯಿಂದ ಲೇಶಪ್ಪನ ಕಾಲು ಮತ್ತಷ್ಟೂ ನೋವಾಗಿ ಯಮಯಾತನೆ ಅನುಭವಿಸುತ್ತಿದ್ದ. ಬಸ್ಸಿನಲ್ಲಿ ಕೊಡಿಸಿದ್ದ ಪೆಪ್ಪರಮೆಂಟು ತಿಂದು ಜಿಬಿಜಿಬಿ ಕೈ-ಬಾಯಿಗೆ ಅಂಟಿಸಿಕೊಂಡು ಕಸ್ತೂರಿ ಹೊಸ ಜನ, ಹೊಸ ಜಾಗ ಕಂಡು ಬೆಕ್ಕಸ ಬೆರಗಾಗುತ್ತಾ ಸಂಭ್ರಮದಲ್ಲಿದ್ದಳು. ಚಿನ್ನವ್ವ ದೇವರಾಜ್‌ ಡಾಕ್ಟರ್‌ ಬಳಿ ತನ್ನ ಗಂಡನನ್ನ ತೋರಿಸುವುದಾಗಿ ಹೇಳಿ ಕೌಂಟರನಲ್ಲಿ ದುಡ್ಡು ಕಟ್ಟಿದ ಹದಿನೈದಿಪ್ಪತ್ತು ನಿಮಿಷಕ್ಕೆ ಲೇಶಪ್ಪನ ಹೆಸರಿನಿಂದ ಫೈಲ್‌ವೊಂದು ತಯಾರಾದ ನಂತರ ಬಿಳಿ ಕೋಟು ತೊಟ್ಟ ಹುಡುಗಿಯೊಬ್ಬಳು 'ಲೇಶಪ್ಪಾ ಹಾದಿಮನಿ' ಅಂತ ಕೂಗಿ ಅವನನ್ನ ವ್ಹೀಲ್‌ಚೇರ್‌ ಮೇಲೆ ಕೂಡಿಸಿಕೊಂಡು ದೇವರಾಜ್‌ ಡಾಕ್ಟರ್‌ನ ಖೋಲಿಯತ್ತ ವ್ಹೀಲ್‌ಚೇರ್‌ ದಬ್ಬಿಕೊಂಡು ಹೋದಳು. ಅಲ್ಲೆಲ್ಲೋ ಆಡುತ್ತಿದ್ದ ಕಸ್ತೂರಿಯನ್ನ ಗಟ್ಟಿಯಾಗಿ ಕೂಗಿ ಆಕೆ ಬರಲು. ಒಪ್ಪದಿದ್ದಕ್ಕೆ ನಿಚ್ಚಳ ಎರಡೇಟು ದುಬ್ಬಕ್ಕೆ ಹಾಕಿ ದರದರನೇ ಎಳೆದುಕೊಂಡು ಬಂದು ವ್ಹೀಲ್‌ಜೇರ್‌ ಹೋದ ಹಾದಿ ಹುಡುಕಿ ಹೊರಟಳು ಚಿನ್ನವ್ವ.